text:
Kushone iphoyisa nomsolwa eKZN
2012-05-08 07:49
Durban - Kushone iphoyisa nesigebengu ebesifunwa uthuli ngesikhathi kuqubuka impi yezulu lezandla eNhlanhleni, ngaseMnambithi, kusho amaphoyisa aKwaZulu-Natal.
NgeSonto, amaphoyisa amabili abona lo wesilisa, 32, obefunwa mayelana necala lokushaya, kusho uLieutenant Colonel Vincent Mdunge.
“Bathe bemisa imoto yabo, umsolwa wavulela ngenhlamvu, edubula la maphoyisa."
Elinye iphoyisa eladubuleka engalweni labe selidubula umsolwa entanyeni.
“Bobathathu baphuthunyiswa esibhedlela iChurch of Scotland, nalapho iphoyisa eladubuleka emzimbeni nesigebengu baphelela khona."
Iphoyisa elalimala engalweni lisesimweni esigculisayo esibhedlela.
- Landela
IzindabaNews24 kuTwitter
- SAPA


c: text/html

text:
HARARE—
Ummeli weMelika eZimbabwe uMnumzana Bruce Wharton uthi uhulumende kumele avikele lokunanza ilungelo lenhlanganiso ezizimeleyo ukuze zenelise ukuqubeka ziphathisa uzulu.
Ekhuluma emhlanganweni owenzelwe esigodlweni sabeMelika kwele Zimbabwe emahofisini ohlangothi olubona ngobudlelwano lozulu, uWharton uthi uhulumende ulomlandu wokuvikela lezinhlanganiso eziyabe zisebenza ngokusemthethweni.
Inhlanganiso ezizimeleyo kwele Zimbabwe zikhala ngokuthi azisebenzi kakuhle ngoba uhulumende ehleli engozisolayo njalo ezihlukuluza.
Sikhululmanje amapholisa avalele umqondisi wenhlanganiso ye ZIMRIGHTS, uMnu. Okay Matshisa ngeviki esanda kwedlula ngokumayelana lomsebenzi wenhlanganiso yakhe. Abomthetho baqhubeka bemvalele bemalisa lakusicelo sakhe sokuthi ahlawule imali yesibambiso eye bail ukuze athoniswe evela ngekhaya.
Kubika intathelizindaba yeStudio 7 uMark Peter Nthambe osethulela loludaba eseHarare.
Udaba lukaMark Nthabe lommeli weMelika eZimbabwe

robotstxt: allowed

filter: keep


text:
UPistorius uboshelwe elokubulala - Umbiko
2013-02-14 10:05
Johannesburg - Indoda eneminyaka engu-26 ubudala, nekukholakala ukuthi ngumsubathi u-Oscar
Pistorius, isiboshwe ngamaphoyisa mayelana necala lokudubula ibulale intombi.
Lesi sehlakalo senzeke emzini womsolwa eSilverlakes, ePitoli, kusho amaphoyisa aseGauteng.
"Abahambisi bosizo oluphuthumayo bathi owesifazane ushonele endaweni yesehlakalo, amaphoyisa aqhuba uphenyo. Owesifazane udubuleke ekhanda nakwesingenhla emzimbeni," kusho okhulumela amaphoyisa uLieutenant Colonel Katlego Mogale.
UMogale akafunanga ukuqinisekisa noma u-Pistorius nguye yini umdubuli, uthi amaphoyisa abizwe ngemuva kokuthi kube nesehlakalo sokudubula.
"Ekufikeni kwamaphoyisa afice abahambisi bosizo lokuqala bexilonga owesifazane oneminyaka engu-30 ubudala. Ushonele endaweni yesehlakalo."
Kutholakale isibhamu sohlobo lwe-9mm, umsolwa uyaphenywa ngecala lokubulala.
Iphephandaba iBeeld
libike lathi nguPistorius odubule wabulala intombi yakhe ngephutha ecabanga ukuthi ngumgqekezi.
Okhulumela amaphoyisa uCaptain Sarah Mcira uqinisekise lokhu kwabeBeeld.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Useshaye ingwiji uKeshi
2013-02-12 12:03
Johannesburg - Inhlangano iNigeria Football Federation ithi umqeqeshi weqembu lesizwe uStephen Keshi, ukumisile okwesikhashana ukuhoxa kwakhe emsebenzini wokuqeqesha njengoba kusaqhubeka izingxoxo.
UKeshi uveze ukuthi uhambise incwadi yokwesula, ngesikhathi ekhuluma emsakazweni wakwa-SABC ngoMsombuluko.
Uhambisa le ncwadi nje usanda kuqopha umlando, iNigeria yanqoba umdlalo we-2013 African Cup of Nation, ngemuva kweminyaka ethi ayibe ngu-20, iNigeria ikhala ngaphansi.
Inhlangano ikhiphe lesi sitatimende ngoLwesibili, sisayinwe ukuthi siphuma kumqeqeshi uqobo.
"Yize noma kukhona la ngingathokozile khona ngendlela izinto ezenzeke ngayo kuqhubeka i-Afcon, egcine inqotshwa yiqembu lami. Ngiyakhulumisana nazo zonke izinhlaka ezithintekayo," kusho isitatimende sikaKeshi.
"Ngiyajabula ukusho ukuthi ngizoqhubeka nomsebenzi wami."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Uvelile owaqamba amanga ngokudunwa
2012-12-04 10:05
Johannesburg - Uchwepheshe wezamakhompyutha waseThekwini, owaqamba amanga wathi udunwe imoto wase ethunjwa izinsuku ezintathu, uvele kafushane ngaphambi kweNkantolo yeMantshi yasePinetown ngoMsombuluko.
ULeon van Rensburg, 52, watatazelisa umndeni wakhe namaphoyisa ngesikhathi ethumelele indodakazi yakhe umlayezo ethi ucela usizo uthunjiwe.
Lona waphinde wafonela umndeni wakhe ngemuva kwezinzuku ezimbii, kusho umbiko wephephandaba iBeeld.
Umsolwa wavela ngaphambi kwenkantolo ngo-Okthoba, ubhekene necala lokuphazamisa ukusebenza komthetho, wabanjwa eKapa, ngemuva kokuthi engeniswe esibhedlela.
Icala lihlehliselwe umhlaka-13 kuyona le nyanga.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
UMnyango ukhathazekile ngokufeyilwa kweMaths
2012-12-03 16:36
Johannesburg - Abafundi bakwa-Grade 9 bathole u-13% kuphela kuMathematics, ngesikhathi bebhala ukuhlolwa kwabo kukazwelonke okwaziwa nge-Annual National Assessment (ANA), kusho uNgqongqoshe wezeMfundo eyisiSekelo u-Angie Motshekga.
Izifundazwe bezithola amamaki alinganiselwa ku-9 kuya u-17%, kusho uMotshekga ngesikhathi ememezela izibalo eTembisa, eGoli.
"Lezi zibalo ziveza inkinga enkulu edala ukuthi abafundi bagcine bengasiqedanga isikole, imvamisa bashiye sebekwa-Grade 10 noma kwa-Grade 11.
UMotshekga uthe uMnyango ukhathazeke kakhulu ngabafundi abangenzi kahle ezifundweni iMaths neScience, kuphinde kube nokukhathazeka ngalaba abavele bangazenzi lezi zifundo ekubeni imiphumela yabo ibavumela.
"Esinye isizathu semiphumela engemihle kuba wukushoda kothisha."
Ungqongqoshe uthe iyathokizisa imiphumela yabafundi abakwa-Grade 1 kuya kwa-Grade 3, wathi akukubi kakhulu kubafundi abakwa-Grade 4 kuya ku-Grade 6.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
IDA izomangalela uhulumeni waseLimpopo
2012-10-26 15:30
Johannesburg - IDemocratic Alliance izofaka isikhalazo kuMvikeli woMphakathi uThuli Madonsela, mayelana nokukhishwa kwamathenda aseLimpopo, ekhishelwa abashomene nomholi we-ANC Youth League owaxoshwa uJulius Malema, kusho iqembu.
"Sifuna ukubona kwenziwa ubulungiswa, kubekwa obala inkohlakalo,” kusho umkhulumeli weqembu uDesiree van der Walt.
Isikhalazo sizofakelwa uMnyango wezemfundo eLimpopo kanjalo noNgqongqoshe woMnyango uDickson Masemola, kuthiwa uMnyango wakhipha ithenda ka-R40 million, inikwa ubhululu kaMalema.
Ithenda kwabe kungeyokuhanjiswa kokudla ezikoleni.
UMalema kuthiwa wahambisa uhlu lwamagama abantu uMnyango ekwakufanele ubakhiphele ithenda, uMalema noMnyango bayakuphika lokhu.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
i-Merc ML 350 ubukhosi bemotoComment on this story
UMHLAZIYI: MDU NCALANE
IMOTO: MERCEDES BENZ ML 350 BlueTEC V6
UKUNYATHELA isonto lonke ngemoto yamaphupho akho akwandele bani. Ngizithole ngilokhu ngimamatheka ngedwa emotweni futhi kusale kancane ngilale kuyona. Empeleni bekungalaleka ukube ngisitholile isikhathi sokuyokhempa ngayo emahlathini kwazise phela inkunzimalanga lena iMercedes Benz 350 BlueTEC, idonsa ngamasondo amane futhi iyazenzela nje ezinkeleketheni, esihlabathini nasodakeni.
Le moto ifana nse nezinkulumo ezakhayo ezivamise ukutholakala emisakazweni ekuseni. Iyakukhuthaza ukuthi ikhono onalo ulisebenzise kakhulu kunakuqala ukuze ukwazi ukuyithenga. Inikana umdlandla wokukhuthala. Ikwenza ukwazi ukuqhosha uma uhamba ngayo ngoba ayishodi ngalutho. Phela iwumakhonya kwezakwabo ngoba elandela yona yisilwane sakwamhlola sejubane namandla yi-ML 63 okungeyokugcina.
Le ML 350 ikwenza uzizwe uhloniphekile futhi uyaqapheleka emgwaqeni uma uhamba ngayo. Baphenduka nawe abanye abashayeli nabayibona behamba ngezinyawo. Sike sabika ngale ngqovungqovu ngenyanga edlule ngesikhathi kade iyokwethulwa eLimpopo emahlathini akhona phansi kwentaba edumile kulesiya sifundazwe. Kulokhu ngithole ithuba lokuzidelisa ngalezi zinto esabika ngazo okuwubuntofontofo obengeziwe ngaphakathi kusukela ezihlalweni zesikhumba ezigqize ngomthungo omhlophe, odeshibhodi wakhona osasikhumba nothambile, yimfudumalo oyithola njengoba kubanda njena ezihlalweni ezizifudumeza zona, nokushayeleka kalula noma ngabe uyishintsha wena kumbe uyiyeka ishintshwe ngabaphansi wena unethezeke nje.
Igiya lakhona yileli elincanyana elisesiteringini esandleni sokudla ngoba bayazi abake bashayele ezakwaMercedes ukuthi ama-indikhethi nama-wayipha kundawonye kwesobunxele. Ukuthinta ibhathini nje kancane bese lizingenela igiya olifunayo. Uyazikhethela futhi nakulena ukuthi ufuna ukuyishayela icokeme kumbe ufuna ukuhamba ngayo ihuba phansi. Nalapha wukutoboza nje ibhathini yehle noma yenyuke. Ngike ngayivivinya odakeni olumnyama lwaseMzimkhulu lapho ngihlanze khona ngadela ukuthi yi-4X4 yangempela lena. Obhuqwini nakhona uyithola izimelele bese uyakhululeka. Ithe ukubhasha kancane lena yakamuva uma uyibuka uma uyiqhathanisa nendala. Ungayibona sengathi incane kanti ithe xaxa ngamasentimitha ambalwa kuneyakuqala. Okwenza igqame kakhulu wukucwebezela okwengezwe ngaphambili nangemuva kanjalo naphezu kukabhampa lapho kucamela khona ibhuthi evulwa iphinde ivalwe ngokutoboza nje ibhathini. Ingaphambili layo bathe ukulishintsha lacwebezela ngombala omnyama nowenza kugqame inkanyezi yakwaMercedes. Ukugqama kwayo kulekelelwa amalambu akhanya nasemini lawa amuntsako.
Ubuchwephesheke buyizungeze yonke le moto ngaphakathi nangaphandle njengoba ngaphandle inamasensa akwazi ukukutshela ukuthi kunemoto engaphambi kwakho esebangeni elithize. Kanjalo nangemuva. Emaceleni ikutshela ezibukweni ukuthi kukhona odlula eduze kwakho. Nakulena uyakwazi ukwengeza ubuchwepheshe be-Lane keeping assist ekuthethisayo uma unyathela olayini bomgwaqo ongayishayanga i-indikhethi nokutshela imoto ukuthi uwunyathela ngenhloso futhi uqaphele ulayini.
Okungihlabe umxhwele kakhulu ngale moto enenjini engu-3.5litre wukonga kwayo udizili. Ithangi layo lingagcwala ngemali engaphezulu kancane kuka-R700 kodwa lingakuthatha likufake ePitoli usuka eThekwini ngaphandle kokuthela endleleni. Lokhu kusho ukuthi ingakunika amakhilomitha angu-600 uma uhamba ibanga elide, kodwa idla kakhulu uma uhamba izindawo ezimfushane. Idla ngendawo eyinsada yokulayisha impahla ngemuva kantI ungayengeza futhi ngokulalisa isihlalo ngemumva.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Ubumbano olwenza sidlale kahle - Tshabalala
2013-01-30 16:24
Durban - Umdlali weKaizer Chiefs neBafana Bafana uSiphiwe Tshabalala uthi ubumbano nendlala yokufuna ukuwina yikho okugqugquzela iBafana ekutheni idlale kahle, njengoba kuqhubeka imidlalo ye-Africa Cup of Nations.
UTshabalala usho kanjena njengoba iqembu lilungiselela umzuliswano wesibili, okungamaQuarter-Finals, azodlalelwa enkundleni yezemidlalo iMoses Mabhida, ngoMgqibelo.
IBafana izodlala neMali, nayo engazibekile phansi.
“Kuningi okuqhubeka ngaphakathi enkundleni, sifana nomndeni," kusho uTshabalala ekhuluma nabezindaba.
“Siyazwana futhi sisebenza kanzima. Uma kumele sincomane siyancomana, siyimbumba."
Lesi sethenjwa saMakhosi, sike sashikisha ibhetshi okwesikhashana, nokho kulindeleke ukuthi sibonakale njengoba kuzoqhubeka imidlalo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Votani ngobuhlakani - Mugabe
2012-10-19 16:26
Cape Town - Abantu baseZimbabwe babhekane nohulumeni ongaqondile ngokuyikho iminyaka emine egcwele, kusho uMengameli wezwe uRobert Mugabe ngesikhathi enxenxa abantu ukuthi bavote ngobuhlakani uma sekuyiwa okhethweni ngoMashi ngonyaka ozayo.
Iphephandaba iHerald online
libike lathi lo mholi oneminyaka engu-88 ubudala, ukhulume nezindimbane zabantu baseHwange, ezama ukugcizelela ukuthi bangavumeli kube nohulumeni obusa ngokuhlanganyela ngemuva kokhetho.
Ngemuva kokhetho lwango-2008, kwabheduka udlame eZimbabwe, kwaze kwaphoqeka ukuthi izwe libuswe ngokubambisana phakathi kweqembu likaMugabe nelikaNdunankulu uMorgan Tsvangarai, iMovement for Democratic Change.
UMugabe uthi uqhekeko olukhona phakathi kwawo womabili amaqembu, selufike lakhona kungeke kusasebenzeka kubhekwe izinto ezizokhulisa izwe.
"Siwubonile umnotho wakwaBulawayo wehla. Sibonile nemboni yezolimo nayo ifadalala, uNgqongqoshe wezeziMali uTendai Biti, naye angafakaza, ayikho imali," kusho uMugabe.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Ubulawe ngoShaka ababili ebhukuda
2012-04-19 16:41
Johannesburg - Ushone ujuqu umlisa waseKapa ohlaselwe nguShaka olwandle iKogel
Bay, elimaphakath neGordon's Bay neRooi Els, kusho izikhulu zedolobha ngoLwesine.
"Umlisa useminyakeni elinganiselwa emashumini amabili ubudala, sesitholakele isidumbu sakhe," kubika isikhulu uKylie Hatton.
"Kumanje sikumisile ukubhukuda olwandle, namanje bakanisile oShaka abamhlophe emanzini."
Okhulumela abakwa-ER24 u-André Visser uthi umufi unamanxeba amambi esifubeni uthi umzimba uhlukene phakathi.
Okwamanje kuqhutshwa uphenyo kanti awukabi khona umbiko ophelele.
– Landela IzindabaNews24 kuTwitter (@IzindabaNews24).
- SAPA


text:
IBafana inikeza ithemba ngaphambi kwe-Afcon
2012-12-24 08:18
Johannesburg - Amagoli amabili ngesiwombe sokuqala kaLehlohonolo Majoro noSiphiwe Tshabalala, nelesiwombe sesibili likaMay Mahlangu asize iBafana Bafana yabuyisela isithunzi ngesikhathi iwina ngo 3-1 ibhekene neMalawi eThekwini.
Lo mdlalo ubuseMoses Mabhida Stadium ngoMgqibelo.
Lokhu kunqoba bekungokwesithathu kukaGordon Igesund emidlalweni eyisithupha ngaphansi kwesandla sakhe.
Lo mdlalo ububaluleke kakhulu njengoba iqembu lizilungiselela i-Africa Cup
of Nations nezosingathwa yileli ngoJanuwari.
U-Igesund uthe akungatshazwa ukuthi ujabule ngale miphumela: “Ngijabule kakhulu ngokudlala nokuzimisela kweBafana, kanti nami ngithole ithuba lokufaka abadlali abaningi abahlukene."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kucikeke umphakathi kuhlehla icalaComment on this story
PHUMLILE NTSELE
UKUHLEHLISWA okwesibili kwecala lokudlwengula elibhekene nowesilisa (19) waseLusikisiki e-Eastern Cape eNkantolo yesifunda eScottburgh kwenze inhlangano elwa nokuhlukunyezwa kwezingane i-Thobeka Madiba Zuma Foundation ukuba itoyitoye ngaphandle kwale nkantolo ngoLwesibili.
Amalungu ale nhlangano ebiholwa ngumama wesizwe uNkk Thobeka Madiba Zuma akhuze iziqubulo ebezigqamisa ukungahambisani nokuhlukunyezwa kwezingane egcizelela ukuba kwenzeke ubulungiswa ngaleli cala obekungokwesibili lingena kule nkantolo ngokuthi umsolwa agwetshwe.
Bebebuye bagxume sakubhikisha belibeka ngembaba elokuthi umsolwa uMnuz Lindiwe Nkotheba kufanele aboshwe adonse ejele ngoba ukuhlehliswa kwalo kuvusa izilonda ebeseziphola emndenini wommangali.
“Nginethemba lokuthi ekugcineni lo mfanyana oneminyaka engu-7 uzogcina ebutholile ubulungiswa ngokwenzeka kuyena ngo-2010 ngesikhathi edlwengulwa,” kusho uNkk Zuma.
Uthe okwamanje wenelisekile ngendlela inkantolo eliphethe ngobunono ngayo leli cala yize libucayi kangaka.
Ngesikhathi ethula ubufakazi obebuqoshwa bukhoma yikhamera ebibukelwa eNkantolo ngokwenzeka kuyena, ummangali uvuse uhlevane esenekela iNkantolo imininingwane yobuqili obasetshenziswa ngumsolwa emyenga aze ayongena naye endlini yakhe engumjondolo ngaphambi kokumdlwengula.
IMantshi uMnuz Kwazi Shandu ilihlehlisele u-Agasti 24 icala njengoba kusaqoqwa obunye ubufakazi.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kulimale ozithwele engozini eThekwini
2012-11-29 07:54
Durban - Intombazane ekhulelwe yaseNanda ithole ukulimala ngesikhathi itekisi ebiyigibele ishayisana neloli kuChris Hani Road, eThekwini, isendleleni eya kovakasha ejele.
Kule ngozi kulimale nabanye abantu, okubalwa nengane eneminyaka eyisithupha ubudala.
Umshayeli wetekisi ubehleli eceleni komgwaqo ebukeka edidekile.
Ubabezala wale ntombazane enezinyanga eziyisihlanu ikhulelwe, nengeke ikhishwe igama ngoba ineminyaka engu-16 ubudala, uthe bebeyovakashela indodana yakhe ejele.
"Ukube bengazi ukuthi sizokwehlelwa yilo mshophi bengingeke ngihambe naye," esho.
Umshayeli wetekisi uHlonipheni Mdada uthe: “Ngibuhlungu, izinto zimbi, ngiyaxolisa kakhulu angazi nami kwenzekeni ngoba sengishayele itekisi kusukela ngo-2009, kanti awukho omunye umsebenzi engiwaziyo."
- Landela
IzindabaNews24 kuTwitter
- The Witness


text:
Usevalelwe ona-14 obulele
2012-07-12 14:04
Johannesburg - Isivalelwe intombazane eneminyaka engu-14 ubudala esolwa ngokugwaza ibulale isoka layo.
Le ntombazane yaseGa-Mothapo, eLimpopo kuthiwa yagwaza isoka layo, u-Andries Kubayi, ngesikhathi beba nengxabao.
UConstable Moses Molepo uthe amaphoyisa alunywe indlebe atshelwa ukuthi intombazabe ibhace esontweni elithize elikhona endaweni.
UKubayi ubefunda u-Grade 10, wagwazwa esifubeni washonela endaweni yesehlakalo.
UMolepo uthe intombazane izovela ngaphambi kweNkantolo yeMantshi eMankweng, ngoLwesine.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Ngeke ngixolise - Slikour
2012-04-20 10:08
Johannesburg - Umculi odume ngelikaSlikour, nogama lakhe langempela kunguSiyabonga Metane, uthi abantu abaningi abacaciselekile kulandela intukuthelo ngeculo lakhe elisha, kubika iSowetan.
Iculo lalesi sihlabani se-hip hop elithi Blackz are Foolz, alamukelekanga kahle kubantu abamnyama njengoba lisezindebeni zabaningi kuleli.
Abathandi bomculo babhikisha bafonela neziteshi zomsakazo, bethi lo mculi unyuka abantu bangakubo.
Kodwa uthi uma abantu belindele ukuthi agobele umthetho axolise, mabakhohlwe.
"Leli culo liqhakambisa ukuthi abantu bakithi kumele bazigqaje . Bayeke ukuthembela kuhulumeni, nami ngizibala phakathi lapho. Kuwumkhuba odlangile kubantu abamnyama okumele uphele. Siyathanda ukuhlala silinde ukukhangezwa nguhulumeni," esho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kuboshwe owesilisa ngelokuphanga eKZN
2011-11-18 07:53
Durban - Kuboshwe owesilisa osolwa ngokuntshontshela umashonisa waseRichmond imali engadalulwanga inani layo, kusho amaphoyisa.
“Owesilisa oneminyaka engu- 21 ubudala ozothwesa icala lokuphanga ehlomile nokutholakala nesibhamu esingekho emthethweni," kusho uLieutenant Colonel Vincent Mdunge.
Abesilisa abahlanu bamise imoto eRichmond bakhomba abasebenzi ababili ngezibhamu ngoLwesine.
“Laba besilisa bathathe imali kumashonisa nezisebenzi zakhe babaphuca nezinye izinto zabo okubalwa kuzona iwashi lasesandleni,” esho.
Amaphoyisa athole imoto ababaleke ngayo laba besilisa ishiywe ehlathini elingaseceleni komgwaqo eRichmond.
Kube sekuboshwa oyedwa emuva kokuthi laba abanye begcwale amathafa.
- “Like” ikhasi lethu kuFacebook ukuze uthole izindaba ngolimi lwakho
- Landela IzindabaNews24 kuTwitter
- SAPA


text:
Kuthunjwe abasebenzi baseChina eDarfur
2013-01-14 10:02
Khartoum - Amadoda angaziwa abehlomile athumbe abasebenzi abane abangabokudabuka eChina, esifundeni saseSudan iDarfur, kubika iSUNA News Agency ngeSonto.
Izigebengu lezi zithumbe la basebenzi - unjiniyela nabashayeli abathathu - nabanye abahlanu baseSudan abasebenza nabo ngoMgqibelo ngase-al-Fasher, enyakatho neDarfur, nekuthiwa basebenza enkampanini yemigwaqo yaseChina.
Izikhulu ziyazama ukuthola umkhondo ngalokhu.
IChina isebenzisana kakhulu neSudan njengoba kuyilona lizwe elitshale imali eningi kuleli lizwe elicebe ngowoyela ngakho amafemu aseChina ayinala eSudan.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Reuters


text:
Kubulawe 22 wamasosha eSyria
2012-05-03 10:06
Damascus - Amavukelambuso eSyria abulale amasosha angu-22, nokuyisigameko esibulale amasosha amaningi kusukela kwakhishwa isinqumo sokuthelelana amanzi emasontweni amathathu edlule.
Amasosha angu-15 abulawe ngesikhathi kugaselwa esifundazweni i-Aleppo, kusho inhlangano ebhekele amalungelo abantu iSyrian Observatory for Human Rights.
Kulesi sigameko kubulawe abantu ababili ngesikhathi kuhlaselwa ngase-Al-Rai, emuva kokuthi amasosha kaMengameli Bashar Assad ecuphe kuleya ndawo.
Ukuhilizisana ngaseDamascus kubulale amasosha ayisikhombisa.
- Landela
IzindabaNews24 kuTwitter
- SAPA


text:
Kushone usaziwayo wamabhayisikili uStander
2013-01-04 11:00
Johannesburg - Umdlali wamabhayisikili waseNingizimu Afrika uBurry Stander ushonile engozini ehlanganisa imoto ngoLwesine, kuqinisekise iCycling SA (CSA).
"Ubesendleleni ephuma kozilolonga ngaseShelly Beach, ogwini oluseningizimu neKwaZulu-Natal, washayiswa yimoto,” kusho okhulumela i-CSA uMylene Loumeau.
Amaphoyisa ayaphenya, ngokusho kweCSA.
UStander, 25, waphuma isihlanu enjahweni wabesilisa we-cross country kuma-Olympics ka-2012 eLondon.
Eminyakeni emine eyedlule, eBeijing Games, wakhombisa ikhono lakhe ngesikhathi eqeda engunombolo-15 kuyona i-cross country eneminyaka engu-20 kuphela ubudala.
Ngo-2011, uStander waba ngowokuqala eNingizimu Afrika ukunqoba iCape Epic eWestern Cape, nozakwabo waseSweden uChristoph Sauser, kanti baphinde basivikela isicoco sabo ngo-2012.
"Lezi yizindaba ezidumazayo selokhu ngangena kwezamabhayisikili eNingizimu Afrika eminyakeni eyishumi eyedlule. uBurry ubeyisihlabani sethu,” kusho umsunguli weCape Epic uKevin Vermaak.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Kubavule amehlo ukudliwa yiPiratesComment on this story
MBONGISENI BUTHELEZI
Ebika eseGoli
USEVEZE ukuthi ukudliwa yizimbangi zabo ezinkulu, i-Orlando Pirates, kubavule amehlo umdlali wasesiswini weKaizer Chiefs uJosta Dladla.
Ukhuluma kanjena nje lo mdlali iChiefs idliwe kabuhlungu isithembile ngesikhathi ibhekene nePirates emdlalweni weCarling Black Label Cup lapho ishaywe khona ngo 5-4 kumaphenathi kulandela igoli likaBenni McCarthy alishaye ngomzuzu wokugcina yalinganisa iBucs.
AmaKhosi anomunye umdlalo onzima ngeSonto lapho ezobhekana khona neMamelodi Sundowns koweMTN 8 quarter final eLoftus Stadium, eTshwane.
“Emdlalweni wethu nePirates sidlale kahle sase siyalala ngasekugcineni umdlalo usuzophela. Lokhu kwenze ukuthi basebenzise lelo thuba ukuthola ithola igoli lokulinganisa elisifake enkingeni. Leli goli likaMcCarthy (Benni) lisithene amandla,” kusho uDladla.
“Besingalilindele ngempela ngalesi sikhathi alishaye ngaso uma ubheka umsebenzi onzima ebese siwenzile ngalolu suku. Sizosebenzisa loya mdlalo ukuthi sinqobe umdlalo wethu neSundowns ngempelaSonto. Sivuleke amehlo, ngeke sikuphinde esikwenzile kuPirates. Sizoya kulo mdlalo olandelalyo ukuyolwela ukunqoba.”
Uthe isikhala sikaTinashe Nengomashe, osanda kushiya kuChiefs, asibonakali esiswini ngoba kunabadlali abahle abathathe indawo yakhe.
“UNengomashe unesipiliyoni kodwa okwamanje mina angisiboni isikhala sakhe ngoba uNkosi (Siyabonga) ungidlalela kahle noReneilwe Letsholonyane kanti baxhumana kahle nami. NoNkosi ngeke usibukele phansi isipiliyoni sakhe, ungumakadebona ebholeni lalapha ekhaya kanti uke wadlala naseGermany,” kusho uDladla.
Khonamanjalo isibabuli somdlali weSundowns uSurprise Moriri uthe bafuna ukumangaza iChiefs kulo mdlalo wabo wangeSonto.
“Sizokwenza konke ekusemandleni ukuthi siqede le nto yokuthi thina sihlale sishaywa yiChiefs. Bazomangala ngoba sizowuthatha lo mdlalo bengalindele. Bangakhohlwa ukuthi njengoba nabo befuna ukuwina nathi kunjalo,” kusho uMoriri.
Uphinde wancoma abadlali abasha eqenjini wathi babukeka bethembisa kakhulu.
“Ngiyethemba ukuthi bonke abadlali abasayinisiwe bazoba wusizo eqenjini. U-Edward Manqele ubukeka engumuntu ozokwenza umonakalo uma sidlala neChiefs kanti noThamsanqa Sangweni ubukeka emuhle lapha esiswini,” kuphetha uMoriri.
ISundowns ikhishwe yiPirates kulo mqhudelwano kuma semi-final ngonyaka odlule njengoba neChiefs ishaywe yiwona amaBhakabhaka kowamanqamu.
Isiyonke imidlalo yeMTN 8 ngempelasonto imi kanje:
Kusasa:
Pirates v Celtic (Orlando Stadium, 7.30pm)
NgoMgqibelo:
SuperSport United v Free State Stars (Peter Mokaba Stadium, 3pm)
NgeSonto:
Sundowns v Chiefs (Loftus Stadium, 3pm)
Swallows v AmaZulu (Dobsonville Stadium, 3pm)
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Inkohlakalo ngethenda yomnyango wezokuThuthaComment on this story
INKAMPANI ebijutshwe ukwenza uphenyo ngenkohlakalo kuhulumeni, iCorruption Watch, ithole ukuthi kube nenkohlakalo ekukhishweni kwethenda ka-R13 million ekhishwe wuMnyango wezokuThutha.
ICivil Society Organisation izolo ikhiphe isitatimende esithi, uMnyango wezokuThutha wakhipha ithenda wayinika inkampani engafanele ngenxa yokuthi ayilethanga zonke izidingo ezazifuneka. Ithi le nkampani yakhokhelwa kakhulu kunokufanelekile yanikwa u-R10 million ngaphezulu.
Isitatimende siqhuba sithi, i-Global Interface Consultancy yathola ithenda yokusingatha ingqungquthela yenza nomsebenzi wokuxhumanisa. Kwakunengqungquthela yoMnyango wezokuThutha, i-International Investor Conference ngoJuni wangonyaka odlule.
Kwizethulo zayo le nkampani yathi ifuna u-R13.5 million. Inkampani eyehlulwa, i-Indigo Design and Event Marketing yona yayifune u-R3.837 million.
I-Indigo Design and Event Marketing, yafaka isikhalo eMnyangweni wezokuThutha, yabika nakuMvikeli woMphakathi nakwi-Corruption Watch.
“Uphenyo lwethu ekukhishweni kwale thenda sathola ukuthi akuhanjiswanga ngendlela, kube nenkohlakalo,” kusho isitatimende sabe-Corruption Watch.
AbeCorruption Watch bahambise umbiko wophenyo lwabo bawuyisa ehhovisi loMvikeli woMphakathi ukuze ucutshungulwe.
“Sizolulandela lolu daba njengoba sesilwedlulisele ehhovisi loMvikeli woMphakathi. Sizozama ukusiza lapho singasiza khona ngokunika obunye ubufakazi obudingekayo, sisebenzise nolwazi lobufakazi esibuthole emalungwini omphakathi,” kusho uMnuz David Lewis oyi-Executive Director kwaCorruption Watch.
UMnyango awutholakalanga ukuba uphawule. – Intatheli yeSolezwe
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
UMazibuko uthi i-DA inokuzethemba
2013-02-13 08:33
Johannesburg - Iqembu eliphikisayo iDemocratic Alliance ihlela ukubhincisela nganxanye i-ANC okhethweni luka-2014 ngokunqoba u-30% wamavoti, kusho umholi waleli qembu etshela i-AFP.
“Sizimisele ukuwina okungenani u-30%,” kusho uLindiwe
Mazibuko, nongumholi weDA ePhalamende, nothwelwe ngeqoma ngabaningi abathi ngelinye ilanga uyogcina ehola leli qembu.
“Ngisola ukuthi sizothola amavoti aphakathi kuka-25 no-30% uma izinto zisihambele kahle, kube ngu-20 kuya ku-25 uma sidonsa kanzima," esho, njengoba ephinde wavuma ukuthi impela i-ANC ingase iphume phambili.
Okhethweni luka-2009, i-DA yathola u-16% wamavoti, kwathi ngokhetho lwezindawo luka-2011 kwasala kancane iwole angu-25%.
Solokhu kwaphuma uhulumeni wobandlululo, i-ANC inqoba ngaphezu kuka-2/3 uma kunokhetho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- AFP


text:
‘Ngiyasihlonipha isiphiwo sikaZondo’Comment on this story
AWUKWAZI ukuthi uma ubala abasakazi abahamba phambili ukhohlwe yigama likaLinda “Mr Magic” Sibiya. Lokhu kufakazelwa yimpumelelo yakhe selokhu angena emsakazweni uKhozi FM eminyakeni engu-16 eyedlule.
Lo msakazi usanda kuhlabana ngendondo yokuba ngumsakazi ohamba phambili ekuseni kumaMTN Radio Awards alo nyaka. U-Mr Magic oshayela uhlelo iVuka Mzansi kusukela ngo-6 ekuseni kuya ku-9 uthi abalandeli bakhe abakhululeke bagcwale ubhavu njengoba esazohlala emsakazweni kwazise yena wazalwa ephethe umbhobho, inqobo nje uma abaphathi bakhe besajabule ngaye.
Lo msakazi ozithobile uma ukhuluma naye ubuso nobuso uthembisa injabulo yodwa kwiMagic Tour athi noma kanjani iyaqala ngoJulayi 27 kuze kube u-Agasti 24 njengoba kunezinhlelo zokuthi idlulele naseGoli. USIHLE “Ngeney’ntwen” MKHIZE umfake le mibuzo.
Awusitshele ngokuphumelela kwakho kumaMTN Radio Awards?
Ama-awards akhombisa ukuthi umsebenzi ngiyawenza. Ngicabanga ukuthi uZandile Tembe obenguphrojusa (osengumphathi wezinhlelo oKhozini) usebenze kakhulu behlangene noMandla Magwaza obeyiTechnical Producer. Manje senginoSma noMdlalose nakhona futhi sizosebenza kakhulu. Ngibonga abalaleli ngokungeseka.
Uthini ngodaba lwaseMangaung ekukhethweni kobuholi be-ANC?
Ngithi uZuma akanikwe ithuba lesibili, ngikusho lokhu njengomumntu ohlala eNingizimu Afrika hhayi njengomsakazi. Akungaliwa akungakhonjwana, abantu abahloniphe ukuthi umlando usukaphi. Kodwa uma kungena uMengameli omusha siyomamukela.
Njengoba i-Orlando Pirates ithathe isicoco seligi wena ububheke liphi iqembu lebhola kule sizini?
Mina ngiyiKhosi impilo yami yonke. Engingakusho wukuthi ngiyaliseka iBhakabhaka okungasho nokho ukuthi ngiyayiyeka iChiefs. Kube kubi ukuthi iMoroka Swallows igcine ingawinanga.
Njengoba sekukuningi okubikiwe ngawe noPastor Zondo ngempela kwenzekani phakathi kwenu?
UZondo ungumfowethu. Uphiwe loya muntu ngiwuLinda ngiyasihlonipha isiphiwo sakhe. Akekho umuntu ongathatha indawo yakhe njengoba futhi engekho umuntu ongathatha indawo yami. Angixabene noZondo futhi angisoze. Kuhle ukuthi Isolezwe liyakwazi ukuhlala nami lingibuze. UZondo ubengaqashiwe wuKhozi ubephonsa itshe esivivaneni njengabanye. Uma iziphathimandla zingeke zikwazi ukusebenza naye mina angingene lapho. UZondo wazicelela yena ukuma emoyeni kuze kuphele izinsongo ayezithola. Okwamanje angikhulumi noZondo kwagcina kume kanjalo.
Amatekisi okuthiwa unawo ahambela kumuphi umzila futhi uqale nini kuleli bhizinisi?
Anginawo amatekisi, uZondo angikaze ngimfake emzileni wamatekisi, akanamatekisi uzifanela nami. Lezo zinsolo zingamanga aluhlaza.
Ake usicacisele ngezinhlelo zokuthatha unkosikazi wesibili uma zikhona.
Mina ngizalelwe esithenjini, uma sengifuna ukushada abantu bayokwazi. Ishaya eceleni le mibiko yokuthi ngizoshada.
Sesiphetha ubathembisani abalaleli abazobe beyobona uLinda kwiRoyal Show eMgungundlovu kule mpelasonto?
Umuntu ocabanga ukuthi ngelinye ilanga ufuna ukuphumelela empilweni akeze azogqugquzeleka. Ngizobe ngikhona nethimba lami lasekuseni. Asiyi ukuyokhuluma ipolitiki noma indaba yokuthi amaphepha athini kodwa siyojabula sakhane.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Odilikajele abayisithupha kumdlwenguli
2012-11-30 14:03
Durban - INkantolo yeMantshi yaseVerulam isigwebe indoda eneminyaka engu- 57 ubudala odilikajele abayisithupha ngecala lokudlwengula intombazane eneminyala engu-12, kubika uNewswtch.
U-Adyathma Amithananda utholwe enamacala ayisishiyagalolunye; ayisithupha okudlwengula, amabili okuhlukumeza ngokocansi kanye nelilodwa lokutholakala nezithombe ezikhombisa izitho zocansi zamantombazane.
U-Amithananda wadlwengula intombazane ngoNovemba ngonyaka odlule oThongathi.
Kwabe sekuvulwa icala lokudlwengula esiteshini samaphoyisa endawo.
Inkantolo iphinde yamnika iminyaka emihlanu ngecala ngalinye lokunukubeza ngokocansi.
Lesi sigwebo size ngezinsuku lapho kuqhutshwa khona umkhangaso wezinsuku ezingu-16 zokukwilisana nodlame olubhekiswe kwabesifazane kanye nezingane.
Amaphoyisa eKZN asencome bonke ababambe iqhaza ekuboshweni kuka-Amithananda.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kubulawe amakholwa eNigeria
2012-11-12 07:28
Kano - Oshayasibhamu badubule babulala amakholwa angamaKhrestu edolobheni elisenyakatho mpumalanga neNigeria nelike lahlaselwa yizihonga zamaSulumane ngaphambilini, kusho amaphoyisa.
Izigilamkhuba lezi zigasele emzini oseGaidam ngoMgqibelo ebusuku zadubula ngaphambi kokubaleka, kusho uKhomishana wamaphoyisa uPatrick Egbuniwe.
“Bangene bavulela ngenhlamvu babulala abantu abayishlanu. Akukaboshwa muntu ngalesi sigameko," esho etshela izintatheli.
Akucaci noma laba ababulewe babulawelwe inkolo yabo na.
- Landela
IzindabaNews24 kuTwitter
- Sapa - AFP


text:
izinguguko zigqame ngaphandle kwi-avanzaComment on this story
UMHLAZIYI: NGQESHE BUTHELEZI
IMOTO: TOYOTA AVANZA
BESE ngikhathele ukuphuma ngingena nobuso be-radio njalo uma ngehla noma ngigibela kwi Toyota Avanza. Phela i-Avanza entsha isashaya nge-radio endala thina esasiyibiza nge- stereo okuthi uma usungena endlini uphume nayo ukuze abafana bangadlaleli kuyo. Akuzona zonke izinhlobo ze-Avanza eziphuma nalolu hlobo lwe-radio, kodwa lena kubonakala kuyiyo ethandwa kakhulu ngenxa yenani layo. Ngiyavuma ukuthi ngaphandle bayishintshile impela kodwa ngaphakathi izihlalo isigqiki soqobo uma uzazi izimoto zangempela. Into abaqinise kakhulu kuyo kule Avanza izindawo zokubeka impahla namakhosombe.
Ngakwezokuphepha balinyusile izinga, kanti lena entsha isiyawonga u-petrol futhi nasemgwaqeni iyabambelela. Engikuqaphelile ngesikhathi ngihamba ngayo ukuthi akumele ulinde lize luthi mba phansi uthi luka- petrol ngoba uma sekunjalo ingena izwele ephaketheni.
Le Avanza eyi-second generations MPV ayinayo imbangi ngqo kulesi sigaba sezimoto.
Ihlukene ngezinhlobo ezintathu. Kukhona eyi S esesigabeni esiphansi, ilandelwe yi-SX ephakathi nendawo bese kuvala i-TX. Lena ebesithole ithuba lokuyivivinya ngephakathi nendawo i-SX.
Cha bandla yona uma uyibhekisisa kahle ngaphambili ushintsho luyabonakala njengoba besebenzise yona ukuveza ubuso obusha bezimoto zabo. Kuzo zonke izinhlobo igrille igqize ngombala ofanayo nomzimba wemoto ngaphandle kwe TX egqize nge chrome yase iphuma namalambu enkungu.
Abagcinanga lapho iphinde yagqiza nge chrome ende ngaphezulu kwe-number plate kanye ne-spoiler osibona kalula uza le kude ngoba sithe chwa phezulu esicabheni sangemuva. Noma ilayisha abantu abayisikhombisa kodwa akumele uthathe ushansi ngoba njengoba kunomoya kangaka kulezi zinsuku iyaphephuka emgwaqeni. Uma uyicindezela ufika ku 140km/h uyaqala ukuyizwa igcwala umgwaqo.
Kukhona izinhlobo ezimbili zezinjini okuyi 1.3 litre ne 1.5 litre ezisebenzisa u-petrol. Noma lungekho ushintsho olutheni ezinjinini uma kuqhathaniswa ne-Avanza endala, kodwa isisindo sale moto basehlisile ngo 20kg. Azidli kakhulu ku-petrol ngoba injini engu 1.3 litre isebenzisa amalitha angu 7,7 ngo 100km, bese kuthi i-1.5 automatic isebenzise angu 7,6 ngo 100km, kanti eshintshwayo idla upetrol ongu 7,2 wamalitha ngo 100km.
Injini engu 1.5 litre ikhiqiza amandla angu 76kW kanye ne torque engu 136Nm bese kuthi lena engu 1.3 litre ibe namandla angu 67kw kanye ne-torque engu 117Nm.
Isiteringi sakhona esiyi- Hydraulic Power Steering basishintshile bafaka i-Electric Power Steering (EPS).
AMANANI
Avanza 1.3 S – R155 900 (incl. VAT and emissions’ tax)
Avanza 1.3 SX – R168 800
Avanza 1.5 SX – R175 500
Avanza 1.5 SX AT – R189 600
Avanza 1.5 TX – R202 200
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Ngisola uProsper ngokuhlaselwa kwethu - Tina
2012-12-17 08:45
Johannesburg - Kuphenduke amatafula ngesikhathi unkosikazi kasomabhizinisi uProsper Mkwaiwa, umculi we-Afro-pop uTina, emsola ngokuba ngungqondongqondo ekuhlaselweni kwabo, kubika iSunday World.
UTina noProsper badutshulwa besehhotela eMorula Sun esikhathini esingangenyanga esedlule ngowesilisa owathi abenze ucansi phambi kwakhe.
Umsolwa wabadubula wase ekha phansi, eshiya isibhamu ngemuva.
Bekunokuhlawumbisela ezinkundleni zokuxhumana ukuthi uProsper uyathinteka kulesi sigameko.
UTina ushaye ingwijikhwebu ngesikhathi eveza ukuthi uyamsola umyeni wakhe ngokuthi nguye owathumela umsolwa ukuba ambulale.
"Uma uProsper engasangithandi kungani engangishiyi pho?" kubuza le ntokazi ebikhala ingakwazi nokuzibamba.
Uthi umyeni wakhe akaze alale emzini wabo kusukela kwenzeka lesi sigameko.
UProsper uyazikhahlela lezi zinsolo njengoba ethi uTina umsola ngokuthi yizintombi zakhe ezifuna ukumbulala, nokuyinto engekho, esho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
BULAWAYO—
Amapholisa asekhuthaze abazali, ikakhulu omama abatshiya abantwababo ezindlini ukuthi badinge uncedo lwamapholisa ukuhlolisisa isimilo salabo ababaqhatsha ukusala bekhangela abantwaba bona besemsebenzini kulandela ukulahlekelwa ngumpefumulo kwabantwana bebulawa yilabo abatshiywe labo.
Inkuthazo le yamapholisa iza ngesikhathi owesifazana oqhatshwe endlini exhwathise umntwana olenyanga ezintathu emlilweni kulandela ukuphuza ukuholiswa ngoMfumfu nyakenye kuthi omunye njalo wavalela umntwana olenyanga ezilitshumi ekhabothini waze wafa ekuqaleni kwayonale inyanga.
Izehlakalo lezi ziveza ukuphathwa kwabantwana ngochuku osokulethe ukwesaba kulabo abatshiya abantwababo labaqhatshiweyo ngoba kungaziwa ukuthi olakho ukwenza isihluku esinje nguphi.
Izehlakalo lezi sezilethe ukuxoxisana emphakathini ukuthi lokhu kungabe kubangelwa yini, abanye besithi ludubo osoluqede ubuntu kuzulu, ukungaphathwa kuhle kwezisebenzi kumbe njalo ukuthi abazali bakulezi insuku sebakhohlwa ngomsebenzi wokunakekela abantwababo bawutshiyela izisebenzi.
Kubika uNothando Sibanda oweStudio 7 osipha loludaba ekoBulawayo.
Udaba luka Nothando Sibanda lwezisebenzi ezisala labantwana


text:
Akukubi kangako ngama-ARVs eKZN
2012-06-08 12:33
Durban - UMnyango wezeMpilo eKZN uthi noma siphansi isilinganiso semishanguzo yokuthiba igciwane lengculazi, iziguli zona azishodi futhi ziyithola ngendlela, kubika iNewswatch ngoLwesihlanu.
"Isilinganiso sona siphansi kodwa umsebenzi uyaqhubeka," kusho uNgqongqoshe uDokotela Sibongiseni Dhlomo.
UDhlomo uthi uMnyango usiqaphile isimo, phambilini emasontweni amabili edlule kwabikwa ngokushoda kwemishanguzo ezibhedlela nasemitholampilo.
UMnyango wezempilo uthi kwenziwa konke ukuqinisekisa ukuthi abantu abahlali ngaphandle kwemishanguzo yabo.
"Zikhona izinkampani ezenza imishanguzo, ziyaqhubeka nokuthaka amaphilisi, kumanje kubekwe eceleni isamba esingu-R2 269 billion ukubhekelela izinhlelo ezithinta igciwane lengculaza kanye nokuhanjiswa kwemishanguzo."
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- News24


text:
Uzovela owesifazane osolwa ngokubulala iphoyisa
2013-01-22 16:23
Johannesburg - Owesifazane osolwa ngokuthumba abulale iphoyisa lasePitoli, kulindeleke aye ngaphambi kweNkantolo yeMantshi yakhona ePitoli, ngoLwesithathu.
Umsolwa oneminyaka engu-26 ubudala, bekulindeleke avele ngoLwesibili, icala lahlehliselwa uLwesithathu, kusho okhulumela amaphoyisa uLieutenant-Colonel Lungelo Dlamini.
Lona wesifazane waboshwa ngoMsombuluko ese-Estcourt, KwaZulu-Natal.
UMajor Abram Tselana, 45, wagcina ukubonakala ngesikhathi eyokhipha imali engu-R23 000, ebhange.
Kuthiwa wahlangana nalona wesifazane owabe ehamba ngemoto eyiVolkswagen Jetta, ngemuva kwezinsuku ezimbili kwatholakala isidumbu sakhe kuPaul Kruger
Street, enenkebenkebe yenxeba ekhanda.
Kuboshwe nabanye abantu ababili abahlanganisa nomnikazi wemoto.
Laba basolwa uBheki Mhlongo noZukisa Mablayi, sebevelile ngaphambi kwenkantolo kanti bagqunwe esitokisini kuze kube bayabuyela mhla lulunye kuFebhuwari.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
URenard uncome ukuzimisela kukaMweene
2013-01-22 07:45
Johannesburg - Umqeqeshi weZambia uHervé Renard uthi ubonga unozinti weFree State Stars uKennedy Mweene njengoba ezakhe zikwazile ukuthola iphuzu ngesikhathi kuvulwa imidlalo kaGroup C, kubika iKickOff.com.
Labo shampeni badlale ngokulingana ngo 1-1 ne-Ethiopia ngoMsombuluko ebusuku.
Babalelwa ku-20 000 abantu base-Ethiopia, abaphume ngobuningi babo beyoseka iqembu eMbombela njengoba izwe beliyingxenye ye-Africa Cup of Nations kusukela lagcina eminyakeni engu-30 eyedlule.
“Kumele sibonge unozinti wethu ngoba ngaphandle kukaKennedy
Mweene ngabe imiphumela ayijabulisanga neze," kusho uRenard.
“Badlale ngokuzimisela kanti lokho akungimangazanga," kusho lo mqeqeshi ebhekise ku-Ethiopia.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Ona-16, kwelokubulala umndeni
2012-08-21 16:25
Bloemfontein - Umfana oneminyaka engu-16 ubudala useboshwe ngamaphoyisa mayelana nokubulawa komndeni wakhe okwenzeka epulazini lakubo eliseGriekwastad, ngempelasonto kaGudi.
UCaptain Cherelle Ehlers uthe amaphoyisa abophe umsolwa ngoLwesibili.
Umninipulazi waseNorthern Cape uDeon Steenkamp, 44, umkakhe uChristelle, 43 kanye nendodakazi uMarthella, 14, badutshulwa babulawa besekhaya mhlaka-6 Ephreli.
Indodana kaSteenkamp uDon, 15, yatshela amaphoyisa ukuthi yezwa kuqhuma isibhamu ngesikhathi ikwelinye igumbi.
U-Ehlers uthe umsolwa kulindeleke avele ngaphambi kweNkantolo yeMantshi yaseGriekwastad ngoLwesine.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Kuzoqokwa ubuholi obusha be-ANC eF State
2013-01-17 12:03
Bloemfontein - Amalungu eqembu elibusayo i-African National
Congress e-Free State, azothola elinye ithuba lokuthi aqoke ubuholi besifundazwe ngenyanga ezayo, kuqinisekisa iqembu ngoLwesine.
Okhulumela iqembu u-Oupa Khoabane uthi ikomidi leqembu esifundazweni, lizoqinisekisa ukuthi ukhetho lokuqokwa kobuholi luhamba ngendlela.
Ukhetho lubekelwe umhlaka-23 Febhuwari, inkomfa izokuba ngeyosuku olulodwa, izobanjelwa eParys.
UNobhala weqembu kuzwelonke uGwede Mantashe wamemezela ikomidi laseBloemfontein, ngaphambi kwenkomfa yeqembu enkulukazi ebibanjelwe eMangaung, ngenyanga kaDisemba.
Ikomidi lihlanganisa abesifazane abangu-11 nabesilisa abayisishiyagalolunye.
Ukuqokwa kabusha kobuholi kuza ngemuva kokuthi amalungu ayisithupha evunwe yinkantolo esikhalazweni esasithi akuhlakazwe ubuholi obukhona, ethi kwephulwa imithetho ngesikhathi buqokwa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
2014-10-22 18:07
UMvikeli woMphakathi uThuli Madonsela ucele iPhalamende ukuthi lengeze imali efakwa eHhovisi lakhe kuze kuzokwenzeka umsebenzi ngendlela.
2014-10-22 18:08
Indoda eneminyaka engu-25 ubudala izohlala ejele impilo yayo yonke ngemuva kokugwetshwa yiNkantolo eNkulu yaseFree State, igwetshelwa icala lokudlwengula, kusho iNPA.
2014-10-22 18:08
Amadoda amabili abulala umlimi waseXobho uPeter Hackland bekumele banikwe udilikajele, wabulawa kubanjwa inkunzi, ababulali babazi kahle ukuthi benzani.
2014-10-22 17:32
UNgqongqoshe weziMali uMhlanhla Nene ushaye emhlolweni wakwazi ukubhekisisa ngendlela igebe elikhona phakathi kwabantu abadla imbuya ngoti nabadla izambane likapondo.
2014-10-22 16:02
Indoda igwetshwe udilikajele eNkantoloeNkului yaseMahikeng ngokubulala intombi yayo nezingane zayo ezimbili.
2014-10-22 16:03
Ukulalelwa kwekhomishana ephenya ngokwakhiwa kwenxanxathela yezitolo yasoThongathi, kuhlehle ngesikhathi kusaqubuka imibuzo ethinta uhulumeni.
2014-10-22 14:31
Lezi ngezinye zezinto eziyindida ezakhiwa abantu emhlabeni, usuku nosuku kunochwepheshe abasungula okuthile ngenhloso yokwenza ngcono impilo.
2014-10-22 14:32
Ukulalelwa kwesicelo sebheyili somshayeli weloli osolwa ngokubulala abantu abathathu engozini eyayibandakanya izimoto ezingu-48 e-Alberton kuhlehliselwe isonto elizayo.
2014-10-22 13:35
Amaphoyisa omgwaqo esifundazweni saseWestern Cape asebophe indoda etholakale nezimbaza ezilinganisela emalini engaphuzulu kuka-R900 000.
2014-10-22 12:34
IJohannesburg Road Agency (JRA) izophenya ngembangela yengozi ebulale abafana ababili ngesikhathi bewelwa amapayipi amakhulu kasimende eBraamfischerville, eSoweto.
2014-10-22 11:33
Ufakwe amasondo uthishanhloko lapho kwatholakala khona kulengiswe ifulegi elidala lakuleli nezithombe zikaJulius Malema zinamekwe eduze kwezezinkawu.
2014-10-22 10:02
Amadoda amathathu aboshwa eLimpopo kutholakale ukuthi awathinteki esigamekweni sokudutshulwa kwelungu le-ANC ePhalamende, uJackson Mthembu, kusho amaphoyisa.
2014-10-22 10:02
Akukazeki namanje ukuthi zizolethwa nini izidumbu ezingu-80 zabantu baseNingizimu Afrika abashona eNigeria kuwa ibhilidi.


text:
Lingenile elowadlwengulwa washona
2013-01-21 10:03
New Delhi - Liyangena enkantolo icala elibhekene namadoda ayisihlanu asolwa ngokudlwengula isitshudeni, 23, nesagcina ngokushona, ebhasini eNew Delhi.
Leli cala lizongena enkantolo eyisipesheli ngenhloso yokusheshisa ubulungiswa.
Imimoya isephezulu eNdiya kulandela ukuhlaselwa ngesihluku kwesitshudeni phakathi noDisemba, nokwavusa imibhikisho eyaphelezelwa wudlame.
Amadoda ayisihlanu abekwe amacala okubulala, ukudlwengula, ukugebenga, ukuthumba namanye, kanti kulindeleke ukuthi uma elahlwa yicala athole isigwebo sentambo.
Umsolwa wesithupha othi uneminyaka engu-17 ubudala, icala lakhe lizolalelwa enkantolo yezingane.
Leli cala lisheshiselwa ukuthi umndeni usheshe ukwazi ukudlulisa lesi sigameko esinyantisa igazi esehlakalela indodakazi yawo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Kuphenywa udokotela wabesifazane
2012-07-24 16:50
Berlin - Amaphoyisa aseJalimane aphenya udokotela wabantu besifazane phecelezi i-Gynaecologist ekuthiwa uthwebula izithombe zangasese zabesifazane abasuke bezokwelashwa, esebenzisa imishimi emincane ayifihlayo.
"Bayisishiyagalolunye abesifazane asebevule amacala bekhalaza ngalo dokotela oneminyaka engu-41 ubudala," kusho uMshushisi woMphakathi uHenner Kruse.
Abaphenyi bathi udokotela ubefihla epenini noma ewashini, imishini emincane yokuthwebula.
Uphenyo oluphelele ngodokotela lungase kuphothulwe ngoSephthemba.
Ngenyanga ka-Ephreli amaphoyisa aphenya udokotela owatholakala nezithombe zeziguli zakhe ezingu-35 000, wabanjwa namafilimi abesifazane abanqunu.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Uzohlolwa ingqondo umsolwa kwelokudlwengula
2012-05-17 12:05
Johannesburg - Umfana, 13, osolwa ngokuba yingxenye yequlu eladlwengula intombazane engaphilile emqondweni yaseSoweto uzoya kohlolwa ngodokotela bengqondo, kusho iNational Prosecuting Authority ngoLwesine.
Okhulumela iNPA uMthunzi Mhaga uthe lokhu kuzocacisa mayelana nokuthi ubengakwazi yini ukwenza lobu bugebengu asolwa ngabo.
"Ukhumbule ukuthi izingane eziphakathi kweminyaka eyisikhombisa no-14 ubudala zithathwa njengezingenakho ukwenza ubugebengu."
Uthe bonke abasolwa abayisikhombisa bazovela eNkantolo yeMantshi yaseRoodepoort ngoJuni 20.
Abafana abane namadoda amathathu abasolwa ngokudlwengula intombazane, 17, basabalalisa i-video yalesi sigameko.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Umbono - Kuningi okudala bashone behlwempu
2012-05-14 16:32
Cape Town - Kuthiwa umndeni womculi ongasekho uBrown Dash usuthembele kubangani abangabaculi ukuthi belekelele ngezindleko zomngcwabo njengoba lo mculi eshone engenalutho.
Abafundi bathi kuningi okungumthelela wokuthi abaculu bashone behlwempu.
UNkotana Skhelzin Zakhele uthe: Ukuthengwa komculo okokotiwe nakho kunawo umthelela ekuhluphekeni kwabaculu bethu.
Kumele wonke umuntu alwisane nomculo okokotiwe.
Sihle Ngcobo uthe: Isifundo
engingasinika abantu abathanda ukungena endimeni yomculo ukuthi bangayisayini inkontileka bengayicubungulisisanga nomndeni kanjalo nomeluleki.
Ungayi emculweni nekhono lokucula kuphela ngoba uyoba yifa labanye abantu besebenzisa iphimbo lakho.
Kwamanje abaculi abakhulu abafana noZahara badla kuphela u-R10 ku-R100 abawusebenzile, uyoceba nini loyo muntu?
UNombulelo Silinda uthe: Kuhlala kunje.
Uma abasele bengakafundi namanje, angeke basafunda.
UQalokwakhe Mota uthe: Akuqali ngaye futhi akugcini ngaye ukwehluleka ukubeka imali.
Udumo luyakwenza ungacabangi ngekusasa.
ULephallo X Mohoto uthe: Ubudedengu, yini eyaba nzima ekutheni akhokhele umasingcwabisane ka-R100 ngenyanga.
Abanyu abayeke ukudlala.
USbusiso Motha uthe: Kuyaye
kuxake uma umuntu eseshonile ngoba kusuke sekudingeke abakubo ekubeni
esaphila ubedla nabangani bakhe.
Angikhulumi kabi kodwa kubobakala kunjalo ngathi thina bantu abasha.
UMpilo Gambushe uthe: Abaculu bazobona nabo ukuthi kumele kube khona imali
abayibekayo kuze kuthi uma kwenzeka behamba emhlabeni bangcwabeke kungabi inkinga emndenini.
UMthunzi Mkhatshwa uthe: Ngesinye
isikhathi siye sijabulele ukuduma emhlabeni sibe nemali eningi bese sikhohlwa ukukhokhela omasingcwabisane.
USphamandla Magcaba uthe: I TS records idla izimali zabantu bona bathole kuphela udumo.
USiyabonga Mncwango uthe: UBrown Dash ugulile kwadleka zonke izimali ekade enazo, abantu kumele nakukhumbule nalokho.
UBlackcherry Mazibuko uthe: Ngikholwa wukuthi abaculu bakithi bayaxhashazwa.BHeka nangu uZahara akazi nanokuthiuhola malini uma ekade ecula ndawana thize.
Akusikho ukuxhaphaza imali lokhu okubenza bashone bengenalutho, ukuxhashazwa yizinkampani ezibaqophayo.
UMsizi G-love Gee uthe: Kumele abaculu abasafufusa bafunde emaphutheni enziwa ozakwethu, sizame ukonga uma izinto zisahamba kahle.
UThulani Zulu uthe: Kumele abaculi babeke imali bayeke ukuhamba ngezimoto ezinhle, akusebenzi nokuqhoka ingubo
ezibizayo kanti awunawo nomasingcwabisane.
Okunye iTS Record idlala
ngabantu, kumele imuzame uBrown Dash.
UNondu Gumede uthe: Mina iyangixaka le nto. Lo mculu ugule isikhathi eside ephuma engene esibhedlela, kungani engayibekanga imali yokuthi angcwabeke?
Akungadlalwa ngabantu, umnikelo kumele usuke ngaphakathi enhliziyweni yomuntu angaphoqwa.
UNokubonga Dodoh uthe: Ukwebiwa komculo kunendima enkulu ekutheni abaculu bahlupheke.
UBongani Melusi Magubane uthe: Iphi
inhlangano yamaCiko uma kunje?
Kanti yenzani uma lento yokuxhashazwa
kwamaCiko namanje isaqhubeka, ayiphawule siyizwe nayo noma nayo idla
nezinkampani?
U-Asanda Saliwa uthe: Abaculi abahlome ngemfundo kuqala.
UCollin Khathu uthe: Iminyango kahulumeni kumele nayo ingenelele ekusizeni abaculi, ibavikele ekutheni bnangaqolwa izinkampani, sekwanele ukuxhashazwa kwamaCiko.
UMsizi Muthwa uthe: Kubi okwenzekayo, nokho kushiy aimibuzo ikakhulu genkampani iTS Records.
UZakhona Senele Dubazana uthe: Kumele
bafunde isifundo abaculi babeke imali bayeke izidakamizwa.
Ngabe umuntu osakhula ufunda siphi isifundo kubaculi bethu?
UKhanyisile Madondo uthe: Imfundo
iyona ezoqeda le nkinga.
Ngeke ube nemali ungazi nokuthi
unamilini, uhola malini, uhola uma sekwenzenjani.
Thumela owakho umbono ku-isizulu@news24.com
Disclaimer: INews24
iqhakambisa ukukhuluma ngokukhululeka nokuzwakaliswa kwemibono eyahlukene.
Lokho kuchaza ukuthi imibono yababhali bezingosi eshicilelwe kuNews24, akuyona
imibono yeNews24.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- News24


text:
Bazojeza abazodlalela kuma-toll gate - Uhulumeni
2012-11-29 08:13
Johannesburg- Noma ngabe ngubani ozocekela phansi impahla uma sekuqhubeka imashi emelene nokusebenza kwama-etolls uzowukhomba umuzi onotshwala, kusho uhulumeni ngoLwesine.
"Uhulumeni ucela ukuthi ababhikishi babonakalise ilungelo labo lokumasha bakhumbule nokuhambisana nomthetho," kusho okhulumela uhulumeni uThabo Masebe.
Lesi sexwayiso silandela imibiko yokuthi uNobhala weCosatu esifundazweni iGauteng uDumisani Dakile ethe bazocekela phansi ama-toll gate uma uhulumeni ehluleka ukubalalela ekutheni baluyeke lolu hlelo.
"Ngicabanga ukuthi uhulumeni uma usishaya indiva, abantu bazophoqeleka ukuthi bawacekele phansi lama-toll gate," esho ngoLwesithathu.
Ekhuluma nabe-EyeWitness News ngoLwesine, uDakile, uthe abantu abamuzwanga kahle, uthi yena uthe izikhulu zikahulumeni ezacekela phansi imizi yabantu eLenasia kumele zenze okufanayo ngama-toll gate.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Bavelile abasolwa ecaleni lika-AneneComment on this story
INTATHELI YESOLEZWE
UNGQONGQOSHE woMnyango waBesifazane, izingane nabaphila ngokukhubazeka uNkk Lulu Xingwana ubeyingxenye yemashi ebibheke enkantolo yeMantshi yaseBredasdorp, eKapa, lapho bekuvela khona amadoda asolwa ngokudlwengula aphinde abulale intombazane u-Anene Booysens (17).
UNkk Xingwana uthe abadlwenguli kufanele bajeziswe kanzima ukuze bawuyeke lo mkhuba.
Ukudlwengulwa kuka-Anene kususe omkhulu umsindo kwazise kusolakala ukuthi wadlwengulwa ngamadoda amane, amsika nesitho sangasese ngaphambi kokumbulala.
Izolo amalungu e-ANCYL, DA nezinye izinhlangano ahlanganyele kule ndawo amasha elibhekise enkantolo yeMantshi yaseBredasdorp.
Abasolwa ngokubulala u-Anene oMnuz Jonathan Davids (22) noJohannes Kana (21) bavelile enkantolo kanti ngaphandle umbhikisho ubuqhubeka.
Bekugcwele amaphoyisa enkantolo kuvalwe nangocingo oluhlabayo umgwaqo omkhulu.
Isimo sesibuyele kwesejwayelekile edolobheni laseBredasdorp lapho kusanda kudlwengulwa khona le ntombazane.
Ngokusho kwezintatheli bekuphithizela eBredasdorp ngesonto elidlule emuva kokudlwengulwa kuka-Anene kodwa izolo isimo besesibuyele kwesejwayelekile.
U-Anene wadlwengulwa ngabafana abane ngoFebhuwari 1, esendleleni ebheke ekhaya emuva kokuzikhipha nabangani.
Isidumbu sakhe satholwa bude buduze nendlu yomxhaso abehlala kuyo sisikwe ubuntu bakhe. Kuthiwa ngesonto eledlule indawo yokulala ibingekho kuleli dolobha elincane kangangoba ezinye izintatheli zize zaphoqeleka ukuthi zilale edolobheni elingumakhelwane i-Napier.
Kuthiwa abantu babeke isiphambano nezimbali endaweni yesehlakalo kanti izingane ezincane bezibonakala zimi eduze kwakhona.
Abesifazane bathe sebeyasaba ukuhamba ebusuku manje.
Kulindeleke ukuthi abasolwa babuyele enkantolo ngoFebhuwari 26 lapho bezofaka isicelo sebheyili.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
UMandela uphila njengosheleni - Zuma
2013-02-11 07:48
Johannesburg - UMengameli Jacob Zuma uhambele lowo owayengumengameli kuleli uNelson Mandela emzini wakhe oseGoli, eyomfisela impilo enhle nakho konke okuhle.
“Ubebukeka ejabulile, size saxoxa nangomcimbi ozayo wokuvulwa kwePhalamende kanjalo ne-Afcon,” kusho uZuma esitatimendeni.
Bathi uMandela ubebukeka "ekhululekile" ezibukele ithelevishini.
IHhovisi likaMengameli lithi uZuma ubesendleleni eya emdlalweni wamanqamu we-African Cup of Nations ngesikhathi edlula kuMandela emzini wakhe oseHoughton.
UMandela wachitha izinsuku ezingu-18 esibhedlela phakathi kukaDisemba noJanuwari, nokwaqubula imibuzo eminingi ngesimo sakhe sezempilo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Nobani angawudla umhlanganiso kuPSL - Johnson
2012-11-26 10:00
Johannesburg - Umqeqeshi wePlatinum Stars uCavin Johson uthi umjaho wezinkunzi zePremiership usavuleke kunoma yiliphi iqembu njengamanje.
NgoMgqibelo iDikwena iphule irekhodi lokungashaywa leKaizer Chiefs, ngesikhathi iyithela induku ka 2-0, enkundleni yezemidlalo iRoyal Bafokeng.
UJohnson uthi noma yiliphi iqembu lisemathubeni okudla umhlanganiso wokuba yizinkunzi zePSL.
"Okwamanje kusafana nogingqigongqo, kuse ongaphansi ongaphezulu, kuyashintshwashintshwana," esho etshela abeKickOff.com.
"ISwallows iqale kahle iwina imidlalo emihlanu, njengmanje kudlala kahle iMaritzburg United, iTuks nayo ayizibekile phansi. Ikhombisa elikhuli isasasa njengoba ingomakoti kuPSL."
“Kuyayibhedela iSuperSport United kodwa asangaguquka amatafula."
UJohnson uthi iqembu lakhe lizimisele ukudlala imidlalo ejabulisayo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Abayizwa eyokudayiswa ngomzimba - Umbono
2012-08-23 16:26
Cape Town - Isishoshovu sabadayisa ngemizimba uShane Tetzer uthi bafuna kube semthethweni ukudayisa ngocansi.
Lokhu uthi kungasiza kuliwe nokuhlukunyezwa kwabadayisi kuphinde kuliwe nanegciwane lengculaza.
Abafundi babeka eyabo imibono.
UVelly Mazibuko uthe: Ayilungile neze lento, izingane zizokhula zifunde ini kubantu abathengisa imizimba.
USizwe Mandla Sobethu uthe: Ngibona ukuthi iNingizimu afrika inamalungelo amaningi yingakho uhulumeni ehluleka ukubusa ngendlela.
UThulani KaMshumbu Ndlovu uthe: Angiwuboni umuhleko ozokuba khona.
UCelumusa Owen Gebisto Zulu uthe: Uma ukudayisa kuba semthethweni kobe kungaqali ukuthi kuphasiswe amanyala.
Izwe liyawathanda vele amanyala.
UHleh Shenge uthe: Akubusisekile neze ukudayisa ngomzimba futhi ngicabanga ukuthi linganda kakhulu igciwane.
UNjabulo Ndlovu uthe: Angeke kwenze mehluko ukuphasisa ukudayisa ngomzimba.
USakhile B Mathenjwa uthe: Kulungile abakuphasise kodwa ngeke sibathenge.
U-Emmanuel Dlangisa uthe: Amanyala kahulumeni wethu adla lubi, kumele kuqhamukwe nesu lokusiza laba abadayisayo.
UMnyama Nunu uthe: Inkinga esibhekene nayo isifazane nesilisa siphelelwe ukuziqhenya nokuzithanda.
U-Enock Dorrison uthe: Yonke imikhuba igcwele eNingizimu Afrika.
U-Owen Thabede uthe: Kulungile bavunyelwe, angithi bavunyelwa abobulili obufanayo ukuthi bashade.
Izwe liqalekisiwe.
UHlongwane Nkule uthe: Ayilungile neze lento.
UBong'nkosi Mbhele uthe: Kuyacaca ukuthi izophela imishado, angeke nje isaba khona.
UNobuhle WInnie uthe: Mina ngibona ukuthi umhlaba usuyagoqwa.
UThembelíhle Mbatha uthe: UNkulunkulu uyiqalekisile iNingizimu Afrika, usukile kuyo, kuvunyelwe zonke izinto UNkulunkulu amelene nazo.
UMakosazana Mtembu uthe: Abantu bakwamanye amazwe bazoza kuleli bazokwenza imali.
UThembisile Maqhishila uthe: Ngiyalicela izwe lingayivumi lento.
USbonelo Dube uthe: Umbono omuhle lowo, abavunyelwe badayise ngokukhululeka, mhlampe lizoncipha nezinga lokudlwengula.
UTassie Moosa uthe: Khona kungamanyala kodwa akuphasiswe ngoba kuyalehlisa izinga lokudlwengula kwezinye izindawo.
UThandazani Masixole uthe: Kungaba kuhle kakhulu ukuphasiswa kokudayisa ngomzimba ngoba abadayisi bangaqikelela ukuthi bayazivekela ezifweni.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Bakhala ngemeya exhaphaza imali eF State
2013-01-29 16:24
Bloemfontein - Umbiko wezimali zikaMasipala wesifunda eXhariep, eFree State, uthi izimoto zemeya yesifunda UMongi Ntwanambi, zisebenzisa amakhilomitha aphakathi kuka-450 no-1 000 ngosuku.
Umbiko wephephandaba iVolksblad uthi lokhu kudla abakhokhi bentela imali elinganiselwa ku-R480 008 ,njengoba ehamba ngemoto eyiMercedes-Benz, nenye imoto eqashiwe.
Le mali ingaphezulu ngengxenye kunaleyo eyasetshenziswa ngonyaka ka-2010.
Iphephandaba lithi ngenyanga ka-Ephreli, kwasetshenziswa imali elingansielwa ku-R42 964, kufakwa uphethiloli, kwathi ngenyanga kaJulayi kwafakwa uphethiloli ka-R4 637, kwathi ngesikhathi imoto yakhe iyokhandwa, umasipala wasebenzisa imali elinganiselwa ku-R60 000.
Kuthiwa uNtwanambi wasebenzisa ithuba lokufa kwemoto yakhe njengendlela yokukhombisa umasipala ngokubaluleka kokuthi athengelwe imoto.
IDemocratic Alliance, eFree State, ithi lezi zibalo ziyashaqisa, ithi kumele uMcwaningi maBhuku Jikele aphenye.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Azisekho izinkinga eGauteng - Mokonyane
2012-11-30 16:50
Johannesburg - Uhulumeni waseGauteng usukwazile ukubhekana nezinkinga ohlangabezane nazo ngonyaka ka-2012, wase udlula kuzo, kusho uNdunankulu wesufundazwe uNomvula Mokonyane, ngoLwesihlanu.
"Uma sibheka emuva siyajabula uma sibona ukuthi sisuka kuphi, besikade sibhekene naziphi izingqinamba. Ezinye zazo bezinkulu zingalinganisa nenkinga kaDavide ebhekene noGoliyathi," kusho uMokonyae embikweni wakhe awethule ngaphambi kweSishayamthetho.
Undunankulu uthe isifundazwe sisebenze kangcono kakhulu, ekuhanjisweni kwentuthuko kubantu.
"Singena ehhovisi ngonyaka ka-2009, sazitshela ukuthi sizoguqula izimpilo zabantu baseGauteng. Namanje lisakhona lelo lukuluku," esho.
UMokonyane uthi uhulumeni uphumelela ngokuqonda ukuthi abhekane kanjani nezinkinga anazo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Usagcwele izigange obulale izingane eKapa
2012-05-29 08:29
Cape Town - Usagcwele amathafa umshayeli oshayise wabulala abafana ababili eDelft, eKapa, kusho umbiko wephephandaba iCape Times ngoLwesibili.
Kuvulwe icala lokubulala ngokungenhloso emuva kokushona kukaSanelisiwe Magqadeni, 7, nomfowabo uLethu
Mfengwane, 2, ngesikhathi beshayiswa yimoto beya ekhaya ngeSonto ebusuku.
Okhulumela amaphoyisa uWarrant Officer November Filander uthe izakhamuzi zikholwa ukuthi umenzi walokhu umshayeli wemoto emhlophe yohlobo lweBMW okuthiwa ubehamba ngesivinini esiphezulu.
NgoMsombuluko izakhamuzi zibhikishe zavala u-Abedale
Road, nalapho kushonele khona lezi zingane.
- Landela
IzindabaNews24 kuTwitter
- SAPA


text:
Kuzobhikishelwa ama-etolls
2012-11-23 16:30
Johannesburg - Uhlelo oluyizigaba ezintathu oluhlelwe yiCongress of SA Trade Unions lokubhikishela ukulwa nama-e-toll, kulindeleke ukuthi luqale ngesonto elizayo.
"Kuzokuba nesiteleka esingukhukhulela ngoqo mhlaka-30 Novemba," kusho uNobhala womfelandawonye eGoli uDumisani Dakile.
Umbhikisho waseGoli uzoqala ngo-09:00 eMary Fitzgerald Square, eNewtown, ababhikishi bazosuka kule ndawo ngo-11:00 bahambele emahhovisi oMnyango wezokuThutha nawoMnyango wezeZindlu.
"Sazise abakwaNedlac ngakho konke okudingakalayo ngaphambi kombhikisho, sifuna ukuqinisekisa ukuthi amalungu ethu aphephile ngokuphelele."
EPitoli umbhikisho uzosukela eSophie De Bruyn Street, ngo-09:00 bese kuyiwa emahhovisi oMnyango wezokuThutha nowezeziMali.
Eminye imibhikisho izohlelelwa umhlaka-6 Disemba.
"Sizovala yonke imigwaqo emikhulu yaseGauteng."
EKurhuleni, iCosatu ihlela ukuvala u-N12, N17, N3, no-R21, kuthi eTshwane kuvalwe u-N1, N4 no-R21.
EGoli kuzovalwa u-N1, M1, M2, no-N12.
Ingxenye yesithathu kuhlelwe ukuthi ibanjwe ngoFebhuwari uma sekuvulwa iPhalamende likazwelonke neziShayamthetho.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Uhulumeni uzokwelekelela uSanral
2012-05-31 12:06
Cape Town - Uhulumeni angase aqhamuke nezindlela ezithize zokusiza inkampani iSanral kuze izokwazi ukukhokha isikweleti sika-R20 billion ebhekene naso, kusho iPhini likaMengameli uKgalema
Motlanthe, ngoLwesine.
Ukwehluleka kukaSanral ukukhokha lesi sikweletu ekubeni uvele usabhekene notalatiya lwendaba yama e-tolls, kungaba nomthelela ongemuhle emigwaqeni yakuleli nezwe nje lonkana, kusho uMotlanthe.
"Uhulumeni kumele abheke izindlela zokuzama ukukhokha lesi sikweletu, lokho kusho ukuthi kuzomele kucozulwe ndawana thize kupheshwe."
UMotlanthe uwushaye indiva umbuzo wokuthi uhulumeni uzokhipha malini ekwelekeleleni uSanral.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- News24


text:
Kufe abahlanu kuhlaselwa kwemulwaComment on this story
BAWINILE NGCOBO
Ebika eseNgudwini, eShowe
SIPHENDUKE inkundla yempi isigcawu somemulo wezintokazi ezimbili zandawonye eNgudwini, eShowe ngoMgqibelo ngesikhathi iqulu lamadoda lihlasela liqhulula ngenhlamvu kwashona abayisihlanu kwalimala abangu-17.
Kulesi sigameko esenzeke eMankwanyaneni kushone abahlanu angakadalulwa amagama abo kuze kwaziswe izihlobo zabo, okuthiwa bebehamba nabebezohlasela.
Kulimale abantu abangu-17 bezinhlangothi zombili okubalwa kubona nephoyisa lenkosi yendawo ebelizoqapha kulo mcimbi.
UNkk Bhekisiwe Khuzwayo obekwemula amadodakazi akhe uthe uyokuxoxela amagwababa echobana okwenzeke kwakhe.
“Bengiphakathi nesigcawu kukhona izintombi, umphakathi nabantu bakithi ekhaya kwaMthembu ngesikhathi kuqhamuka iqulu lamabutho lisho iziqubulo,” kusho uNkk Khuzwayo.
Uthe la mabutho afike agibela phezu kwabantu abebehleli phansi kwaqhuma isibhamu, abantu basukuma bakhala ubumayemaye, bagcwala amahlathi.
Uthe ubethi kushone wonke umuntu ngendlela isibhamu ebesiqhuma ngayo.
UNkk Khuzwayo uthe bayaziwa abantu abebehlasela ngoba bebeholwa ngenye induna yezinsizwa yaseMthonjeni okuyindawo yakhona esigodini sase-Mankwanyaneni.
Kuthiwa abantu bakhishwe emahlathini sebethuthelwa esibhedlela kanti abashonile baphelele esigcawini esingezansi kwesibaya sakwaKhuzwayo.
Abashonile bathathwe ngendiza enophephela emhlane ngoba izimoto azikwazi ukufika lapho kwenzeke khona lesi sigameko.
UNkk Khuzwayo uthe sebelala obenyoni ngoba abazi ukuthi kuzokwenzekani emuva kwalesi sigameko.
Uthe ubona kuhlaselwe umuzi wakhe ngoba engasenandoda esesele nezingane zodwa.
Kusolwa ingxabano ephakathi kwezinsizwa okungacaci ukuthi yasuka kanjani ngokwenzeka kwalesi sigameko.
Umfowabo wabebemula, uMnuz Hlomesakhe Khuzwayo uthe bebengasa-hambelani namabutho aholwa ngenye induna yezinsizwa yaseMthonjeni okuthiwa ibihola abahlaseli.
“Akekho obazi ukuthi sizohlaselwa. Mina ngikhuzile ngibatshela ukuthi akungenwa ngemuva ngoba bebezogxoba abantu abahleli phansi,” kusho uKhuzwayo.
UColonel Jay Naicker wamaphoyisa uthe kuyaphenywa ngalesi sigameko. Uthe amaphoyisa azoqapha ukuqinisekisa ukuthi akukho ukuhlaselana okuzoba khona.
Kuvulwe amacala amahlanu okubulala nokuzama ukubulala labo abalimele.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Uvelile enkantolo solwa ngokubulala
2012-12-19 14:44
Johannesburg - Indoda, 42, esolwa ngokubulala ivele eNkantolo yeMantshi yaseMankweng, kusho amaphoyisa aseLimpopo ngoLwesithathu.
UDavid Monageng uvele enkantolo ngoLwesibili ngemuva kokuboshwa ngeSonto ePitoli.
Uzobuyela enkantolo ngoFebhuwari, kusho uConstable Moses Molepo.
Usolwa ngokubulala owesifazane, 28, ngoMashi eMankweng, eLimpopo.
UMolepo uthe wabonakala noTumisho Somo endaweni yokucima ukoma yasendaweni ngelanga anyamalala ngalo umufi.
UMolepo uthi kwabe sekutholakala isidumbu sikaSomo sesibolile.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kudutshulwe abeNato e-Afghan
2012-08-09 11:28
Kabul - Isosha lase-Afghanistan libhekise isibhamu salo emasosheni eNATO ngoLwesine esigamekweni sakamuva esibizwa nge- Green-on-Blue Attacks, kusho abe-International Security Assistance Force.
"Singakuqinisekisa ukuthi isosha le-ANA lidubule amalungu e-ISAF esifundazweni saseLaghman. Nawo aphindiselile, lagcina ngokudubuleka lafa,” kusho okhulumela i-ISAF ekhuluma nabe-AFP.
Alikho isosha le- ISAF elishonile kulesi sigamejo,esho.
Lesi sigameko singesakamuva kwezifuze lesi lapho amasosha ase-Afghanistani avele avulele ngenhlamvu kulawo awe-NATO asizayo ukulwisana nama-Taliban eKabul, empini esidonse iminyaka engaphezulu kweshumi.
Ngokwezibalo zabe-AFP, isibalo salabo asebebulewe ezigamekweni ezifuze lesi silinganiselwa ku-30 ezigamekweni cishe ezingu-22.
Amanye amasosha alinganiselwa ku-130 000 eNATO ase-Afghanistan alungiselela ukuhoxa ngo-2014.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Kukhishwa Isilo kolwezigodlo zezigidiComment on this story
NGQESHE BUTHELEZI
UMQONDISI Jikelele wesifundazwe KwaZulu-Natal futhi ophethe uMnyango oqondene nezindaba zaseNdlunkulu uthe akuzange kube yisicelo seSilo uqobo ukuba kulungiswe izigodlo zaso ngo-R18 million kodwa leso kube yisiphakamiso soMnyango abasenze ekomitini elibhekene nezindaba zehhovisi likaNdunankulu nezaseNdlunkulu. Ukuphawula kukaMqondisi uMnuz Nhlanhla Ngidi kulandela intukukuthelo yeSilo ngale mibiko ebithi sifuna u-R18 million kuhulumeni wesifundazwe wokwakhela uNdlunkulu waso omncane, uZola Mafu isigodlo.
Emuva kwale mibiko Isilo siphonsele uNgidi inselelo sibuza ukuthi ngabe iqhamukaphi le mibiko.
Ngenxa yokushuba kwesimo Isilo sesize sajuba ithimba laseNdlunkulu eliholwa wuMntwana uMbonisi Zulu elizohlangana noNgidi ukuze aziphefumulele kulolu daba.
“Lo mbiko ngezigodlo zeSilo uphambene, Isilo asicelanga ukuba kulungiswe izigodlo,” kusho uNgidi.
Uthe njalo emuva kwekota baba nomhlangano nekomiti lasePhalamende lapho besuke bedingida khona izinto ezithinta isabelozimali benze nezincomo zezinto ezithile befuna nezeluleko.
UNgidi uthe kulo mhlangano nekomiti abazange bakhulume ngesigodlo esisodwa kodwa babekhuluma nangezinye njengesaseNyokeni esesiphenduke indawo ethandwa kakhulu yizivakashi futhi esisingatha nemikhosi eminingi yaseNdlunkulu. Uthe ayikho ingcindezi abebeyithola eSilweni futhi uyavumelana naso uma sithi asikho isigodlo seNdlunkulu kodwa kukhona izigodlo zesizwe.
Sikhuluma nabantwana emkhosini woMhlanga eNgwavuma esigodlweni sase- Machobeni ngoMgqibelo Isilo sathi sesanele wukungeniswa kweNdlunkulu ehlazweni ngabantu abahlulwa wukuphendula imibuzo.
NgoLwesibili olwedlule obhekele imali yoMnyango waseNdlunkulu, uMnuz Mduduzi Mthembu, uthe badinga u-R12 million wokuba kwakhiwe indlu entsha yesimanjemanje esigodlweni saseNyokeni. UMthembu uphinde wacela u-R6 million ozokhokhwa iminyaka emithathu okuzolungiswa ngawo ipulazi lakwa-Khwashakhwasha ukuze libe yisigodlo sikaNdlunkulu weSilo ukaMafu.
“Sekukaningi kwenzeka ukuthi uma abantu sebehluleka wukuphendula imibuzo okumele bayiphendule bese becasha ngegama lami noma ngeNdlunkulu. Akukhona okokuqala sizwa abantu bethi bacela imali kuhulumeni ukuze balungise izigodlo.
Siyamangala ukuthi yiziphi lezi zigodlo nokuthi kanti akupheli yini ukulungiswa kwazo. Akuzwakali kahle ukuthi minyaka yonke kukhulunywe into eyodwa yokulungiswa kwezigodlo, lokhu kufaka iNdlunkulu naye uhulumeni uqobo ehlazweni,” kugcizelela Isilo.
Sithe lokhu okwenzekile kufakazela izinsolo nezikhalo ekade iNdlunkulu yayizibeka kubo bonke oNdunakulu kusuka ngo-1994 kuze kube yimanje. Phakathi kwezikhalo nezinsolo ezikhona kubikwa nokuthi abantu abasebenza eMnyangweni we-Royal Household abanawo amakhono anele nolwazi lokuphatha lo Mnyango.
Kuningi iNdlunkulu ekuphakamisile ukulungisa lesi simo. Phakathi kwakho wukuthi kwenziwe uphenyo ngokuthi bonke abasebenzi kulo Mnyango bahola kufanele yini nokuthi umuntu unalo yini ikhono noma amaphepha okwenza umsebenzi awuqashelwe.
Sithe abantu bazomangala ukuzwa ukuthi yonke le mali okuthiwa ihlale inikezwa sona empeleni iphelela kubasebenzi ayizi kusona uqobo.
Isilo sibuye sathi siyalamukela ilungelo lesiShayamthetho lokucubungula nokufuna ulwazi ngemali kahulumeni okuyinto eyenziwa ngamalungu esiShayamthetho kepha saphakamisa ukuthi amalungu angakwenza kangcono lokho uma engase akhulume ngento ayaziyo nayibonile.
Okhulumela iNdlunkulu umntwana uMbonisi Zulu ukuqinisekisile ukuthi uzohola ithimba labantwana emhlanganweni noNgidi ukuzozwa uvo lwakhe kulolu daba. Uphinde wakuqinisekisa futhi ukuthi incwadi yesimemo eqondiswe kuSomlomo uNkk Peggy Nkonyeni nayo ithunyelwe, kumenywa ngokuse-mthethweni isiShayamthetho ukuba sizozibonela izigodlo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
URamaphosa ucwaninga indima yakhe
2013-01-16 10:01
Johannesburg - IPhini likaMengameli we-African National Congress uCyril Ramaphosa ucwaninga indima yakhe kwezamabhizinisi, ngenhloso yokuqinisekisa ukuthi awuphazamiseki umsebenzi wakhe omusha wokuba yiphini, esho ngoLwesibili.
"Ngifuna ukuqeda konke ukunqikaza nokukhuluma okuphambene okungase kube khona, njengoba sengisesikhundleni sokuba yiphini likamengameli we-ANC," kusho uRamaphosa enkulumweni nabezindaba ze-CNBC Africa.
URamaphosa uchaze ukuqokwa kwakhe njengengqophamlando nokho wathi uzogwema konke ukukhuluma okungase kube khona ngokomsebenzi wakhe kwezamabhizinisi.
"I-ANC ikubeke kwacaca ukuthi izimisele nokusebenzisana nazo zonke izinhlaka ezikhona kuleli, ezihlanganisa namabhizinisi. Kumele kusetshenziswane, amabhizinisi angeke ame nje eceleni njengezibukeli."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Kulimale 20 engozini yesitimela
2012-10-02 07:14
Hanford - Isitimela ebesithwele abantu abangu-169 siphaphalaze saphuma kujantshi ngemuva kokutholana phezulu neloli enkulu ethwala izimpahla eCentral Valley, eCalifornia.
Kube sekulimala abagibeli abangu-20.
Le ngozi yenzeke ngesikhathi umshayeli weloli ehluleka ukuma wase ezithela phezu kwesitimela, kusho izikhulu.
Okhulumela iCalifornia Highway Patrol, uJerry Pierce uthi umshayeli weloli uthole imihuzukwana.
- Landela
IzindabaNews24 kuTwitter
- Sapa - AP


text:
'U-Asmal ubelwa ngokungesabi'
2011-06-24 14:33
Johannesburg - Lowo obengusopolitiki nongasekho emhlabeni, uKader Asmal, ubengasabi ukuzwakalisi izimvo zakhe ekulweleni ubulungiswa, kusho iTreatment Action Campaign neSection 27 ngoLwesihlanu.
"Ubeyisibonelo sokuthi umholi kumele kube umuntu unjani kanti ngalokho sizomukhumbula kakhulu. Sifisa sengathi nabanye abammeli besizukulwane esizayo kanjalo nezishoshovu zobulungiswa bangahamba ezinyathelweni zakhe," kusho iTAC neSection 27 esitatimendeni abasikhiphe ndawonye.
Lezi zinhlangano zifanise u-Asmal njengoBram Fischer, Nelson Mandela, Oliver Tambo, Cissy Gool, Victoria, Griffiths Mxenge, Felicia Kentridge, Phyllis Naidoo noGeorge Bizos "nabasebenzisa umthetho njengesikhali sokulwa nobulungiswa nokucwasana".
- SAPA


text:
Ukhathazekile ngesigwebo umndeniComment on this story
UMNDENI wentombazane yaseGrahamstown e-Eastern Cape egwetshwe iminyaka engu-15 ngecala lokubanjwa ishushumbisa izidakamizwa eThailand uthi ukhathazekile ngesigwebo esinikwe indodakazi yawo wabe usucela ukuthi unikwe isikhathi njengomndeni ngesimo obhekene naso. Kulindeleke ukuthi umndeni uhlangane ucubungule ngalesi sigwebo
UNolubabalo “Babsie” Nobanda (osesithombeni) uphinde wahlawuliswa no-R250 000 ngaphezu kwesigwebo.
Wabanjwa eThailand eshushumbisa izidakamizwa ezifake ezinweleni.
Ugwetshwe izolo yinkantolo yaseBangkok ngemuva kokubanjwa esikhumulweni sezindiza nezidakamizwa ayezifake kuma-dread.
Okhulumela uMnyango wezobuDlelwano namaZwe angaPhandle, uMnuz Clayson Monyela, uthe ubezogwetshwa iminyaka engu-30 kodwa isikhathi sakhe sehliswa ngoba akazange elokhu eqamba amanga.
“Ube esehliselwa isigwebo ngohhafu wanikwa iminyaka engu-15. Siyaxhumana nomndeni wakhe sisebenzisana nenxusa eliseThailand futhi sisazoqhubeka simvakashele ngisho ejele siyomnika usizo aludingayo,” usho kanje.
Waboshwa ngoDisemba esuka eBrazil, watholakala ne-cocaine engu-1.5kg engabiza u-R1.2 million.
Wavuma ukuthi wayeqashiwe ukuthi ashushumbise lezi zidakamizwa njengoba ayelibangise ehhotela laseBangkok.
Ubemelwe ngummeli wombuso waseBangkok kanti umndeni ubuhlele ukuthumela umuntu obezothamela ukukhishwa kwesigwebo izolo kodwa uhambo lwahoxiswa.
Unina, uHonjiswa Mbewu, ukuqinisekisile ukuthi ngeke kusaba khona ozohamba ngoba udokotela umtshele ukuthi unokhwantalala.
“Udokotela uthe nginokhwantalala ngakho ngeke ngikulungele ukuthi ngihambe.”
Labo okusolwa ukuthi bathuma uNobanda bebengakaboshwa.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Uhulumeni uyalwa nenkohlakalo - Zuma
2013-02-15 12:03
Johannesburg - Uhulumeni wenza yonke imizamo ukuqinisekisa ukuthi uyalwa nenkohlakalo, kusho uMengameli uJacob Zuma ngoLwesihlanu.
"Ngokuqonda kwami, kwenziwa konke ukuqinisekisa ukuthi kuyaliwa nenkohlakalo. Uma ubhekisisa emhlabeni, ambalwa amazwe akwazi ukukhuluma ngenkohlakalo ngokukhululeka, lokhu akusho ukuthi yingoba ingekho. Kubikwa ngayo kakhulu kuleli, ngoba sikhululekile ukukhuluma ngayo," kusho uZuma esidlweni sasekuseni esihlelwe yiphephandaba iNew Age.
"NgoLwesine (izolo) ngikhulume kakhulu ngezinhlelo ezikhona ezibekelwe ukulwa nenkohlakalo. Sikhuluma nangezinto ezithinta amathenda, mayelana nokuthi kwenziweni kuze kuzoliwa nenkohlakalo."
UZuma uthi iningi inkohlakalo eqhubeka nesezinkampanini ezizimele, uthi abantu baseNingizimu Afrika bacele ukuthi uhulumeni alwisane nenkohlakalo.
Uthi ezintweni eziningi eziceliwe, uhulumeni uvele useyazilandela.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Izigebengu zilimaze iphoyisa eKZN
2013-02-11 12:02
Durban - Iphoyisa ebelingekho emsebenzini lidutshulwe lalimala ePinetown ngeSonto ngesikhathi lilwisana nabalisa abebehlomile abebezama ukuduna izimoto, kubika iThe Mercury.
Isigameko senzeke ngaphansi kwebhuloho ku-Stapleton Road, ngaku-M13, ngezithuba zabo -14:00.
Durban - Okhulumela amaphoyisa uColonel Vincent Mdunge uthe iphoyisa, elisebenzela eMariannhill, kukholakala ukuthi ngesikhathi lisendleleni elibhekise ekhaya, libone abalisa abayisithupha kuya kwabayisishagalombili, behlomile ngezibhamu ze-R5 neAK-47, bengunge izimoto ezimbili ebezilandelana.
UMdunge uthe abashayeli bekungabanikazi bezitolo. Amaphoyisa akholelwa ukuthi izigebengu zibalendele kusukela lapho besebenzela khona.
Iphoyisa lingenelelile kwadutshulwana.
Lona lidubuleke emlenzeni kanti izigebengu ezimbili nazo zidubulekile zalimala. Esisodwa sishonele khona lapho. Kanti ezinye zibaleke ngama-BMW amabili.
Uthe abezimo eziphuthumayo bafike iphoyisa elilimeli lisalokhu lihamba lithungatha.
Balihlengele khona lapho badambisa izinhlungu, labe seliyiswa esibhedlela iHillcrest Private Hospital. Okuthe ngokuhamba kwesikhathi laphuma esibhedlela.
Isigebengu esilimele siboshwe ehostela e-KK, KwaDabeka. Kanti ngeSonto besisasesibhedlela, kubonwa ngokusa kusona.
Izimoto ezisetshenzisiwe kulesi sehlakalao kubikwe ukuthi zebiwe, kusho umthombo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Ukungenami ngama-student card e-UnisaComment on this story
MHLENGI SHANGASE
BAKHALA ngokungahleleki kwezinto abafundi abahlala kude neTheku abafunda e-Unisa okudingeka behle benyuka bezofuna amakhadi, abanye abagcina ngokuphindela emuva belambatha ngenxa yokugcwala.
Laba bafundi bathi ngabe kungcono ukuthi lolu hlelo alwenziwa kuphela eThekwini njengoba ekhona amahhovisi kwezinye izindawo kodwa awawenzi la makhadi.
Omunye wabafundi osuka eShowe, uNksz Nokulunga Dube osebenza enkantolo yakule ndawo, uthe usegqigqe izikhawu ezintathu ezama ukwenza ikhadi kodwa kwanhlanga zimuka nomoya.
Ukhala ngokuthi uhlezi ecela ukusheshe aphume emsebenzini ukuze azolungisa le nkinga yaleli khadi ukuze akwazi ukusebenzisa umtapo wolwazi eRichards Bay.
“Okokuqala ngafika ngiwunamba 197 kodwa ngangakwazi ukungena ngoba kwase kuvalwa. Okwesibili ngasheshe ngasuka ngafika kwathiwa sekuyavalwa futhi kodwa ngokwamahora abhaliwe kuthiwa kuvalwa ngo-4 kodwa kwakuwu-3 kuvalwa,” kulandisa uNksz Dube.
Okwesithathu uthe yilapho emane alahla khona ithemba ngoba kuvalwe besami kulayini wathi noma esezikhalela ukuthi usuka kude kwamane kwafana nokuthela amanzi emhlane wedada.
Udadewabo, uNksz Sijabulile Dube, osuka eFilidi owenza iziqu zokufundisa uthe naye usegqigqe kathathu kodwa lutho ukusizakala.
“NgoMashi 1 kumele sibe sesinawo amakhadi ngoba kuyavalwa kodwa uma kwenzeka kanje kuyacaca ukuthi ngeke siwathole. Angisazi manje ukuthi ngizokwenzenjani ngoba ngisuka kude angikwazi ukwehla ngenyuka ngize eThekwini ngizokwenza ikhadi,” usho kanje.
Obhekele ezokuxhumana nokwazisa kulesi sikhungo, uNksz Gcina Nhleko, uthe abafundi baye babuzwe ukuthi baqhamuka kuphi futhi bayakhuthazwa labo abahlala kude ukuthi baziveze ukuze basizakale.
Uthe abahlala ezindaweni ezingaphandle njengasePort Shepstone bathathwa izithombe bese amakhadi abo ashiywe ophikweni lwabo oluseWild Coast.
“Zikhona izikhalo esizitholayo abafundi bengacaciselekile ngokusebenza kohlelo nokuthi okwamanje lusenziwa eThekwini kuphela. Kodwa siyaqonda ukuthi i-student card senza impilo yomfundi ibe lula futhi asheshe abonakale yingakho bezama ukusheshisa,” usho kanje.
Uthe ngemuva kukaMeyi 2013, uhlelo luzosabalala naseMgungundlovu ngoba indawo kuzobe sekungeyabo.
“Samukela-200 ngosuku ngenxa yokuthi uyedwa owenza amakhadi, unomsizi oyedwa. Asikwazi futhi ukusebenzisa ukuthi umuntu usuka kuphi ngoba kukhona abavuka ngovivi esingeke sibenze ubulungiswa kubona uma sithatha abakude kuqala kodwa siyabagqugquzela ukuthi bafike kusekahle ngoba kuyagcwala.”
Unxuse abafundi ukuba behlise umoya njengoba ifilimu eyenza amakhadi ivela ekomkhulu ePitoli ngakho kwesinye isikhathi iyaphela kodwa abathathwe izithombe bese belanda amakhadi ngosuku olunqunyiwe noma basho ihhovisi le-Unisa eliseduze nabo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Umkhandlu usolwa ngokuxhaphaza imaliComment on this story
BONISWA MOHALE noMLUNGISI GUMEDE
SEKUQUBUKE izikhalo emphakathini wasoLundi ngesenzo somkhandlu waseZululand oholwa nguNkk Zanele kaMagwaza-Msibi, osolwa ngokusebenzisa imali yabakhokhintela ebekelwe ukuletha intuthuko kodwa ekhokhela izindleko zamabhanoyi andiza engagcwele.
Amalungu omphakathi angathandanga ukudalulwa aveze ukuthi uma amabhanoyi engagcwele, ngumkhandlu waseZululand okhokhela lezo zihlalo.
Athe okubi wukuthi kuthathwa imali yentuthuko ifakwe kula mabhanoyi ekubeni ugesi unqanyulwa mihla namalanga kule ndawo.
Lo mkhandlu usanda kusayina isivumelwano sokusebenzisana nohulumeni wesifundazwe mayelana nokuvuselelwa kwesikhumulo sezindiza sasoLundi nesaseMgungundlovu i-Oribi.
Lama bhanoyi ahamba kabili ngosuku ekuseni nantambama.
Ngesikhathi ethulwa ukugibela kwakungu-R 980 kanti ibhanoyi lihlala abantu abangu-10 kuya kwabangu-50 kuthiwa kuya ngokuthi bangakanani abantu ababhukhile.
UMnuz Sbu Nkwanyana ohola ikhokhasi ye-IFP kuMasipala waseZululand, uthe lolu daba luyabakhathaza ngoba yize babetsheliwe ukuthi umkhandlu kukhona lapho uzolekelela khona abamabhanoyi kodwa abazitholi izitatimende ezishoyo ukuthi kusetshenziswa malini.
UNkwanyana ukhale nangendlela okuphethwe ngayo imali kulo mkhandlu wadalula nokuthi kuyimanje kukhona imali engu-R6.4million okuthiwa ngeyama deveations esetshenziswa yiMeya nemenenja kaMasipala ezinhlelweni ezithandwa yibona.
“Akuhambi kahle esimeni sezimali emkhandlwini waseZululand. Ngesikhathi kuqala lolu hlelo lwamabhanoyi sacelwa ukuba nathi sihambe ngalo sishiye izimoto zethu uma siya eThekwini kodwa akekho ositshelayo ukuthi yimalini efakwayo ukuwaxhasa uma engagcwele,” kusho uNkwanyana.
Ube esenxusa uNgqongqoshe wezokuBusa ngokuBambisana nezoMdabu uNksz Nomusa Dube ukuba aphenye ngesimo sezimali kulo mkhandlu ngoba kuningi okonakele.
UNkk Magwaza-Msibi uvumile ukuthi basebenzisa imali yabakhokhintela ukukhokhela amabhanoyi angagcwele uma endiza.
“Lesi sinqumo kasithathwanga yimi ngedwa kodwa sathathwa yisigungu sonke esilawula umkhandlu ukuthi kumele sizikhokhele izindleko uma amabhanoyi engagcwele,” usho kanje.
UNkk Magwaza-Msibi uthe ikhona imali ebekelwe ukukhokha lezi zindleko kodwa wanqaba ukudalula isamba sayo entathelini.
“Savumelana ngokuthi sizozikhokha izindleko uma kunesidingo izinyanga eziyisithupha kuphela, hhayi ukuthi sekuyohlale kuyinto yemihla ngemihla,” usho kanje.
Uthe basebenzise imali eningi kakhulu bevuselela lesi sikhumulo zezindiza angeke bavume ukuthi zingasetshenziswa.
Ngesikhathi Isolezwe lithinta uMnuz Johan de Klerk oyiMenenja kaMasipala waseZululand uye wacelwa ukuba afonelwe namhlanje ngoba ethe ubephuthuma emhlanganweni.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
UZuma uvikele amaphoyisa aseMarikana
2012-12-14 16:27
Johannesburg - UMengameli wezwe uJacob Zuma usephikele amaphoyisa ayesebenza ngesikhathi kudutshulwa kubulawa abavukuzi abangu-34 ababetelekile emayini iLonmin, eMarikana.
Esaqhubeka nenkulumo yakhe nabezindaba zeThe Guardian, uZuma uthe udlambe dlu olwaluqhubeka, lwadalwa yizinkinga eziphathelene namaholo, wathi akumele kusolwe ungqongqoshe wamaphoyisa nokhomishana.
"Akekho umuntu owayelindele into eyenzeka eMarikana," esho.
"Angeke wathi ungqongqoshe noma ukhomishana banecala. Ngesikhathi abasebenzi bebhikisha, babephethe kwanhlobo yesikhali. Empeleni ngaphambi kokuthi kube nokudubula okwenzeka, kwakuvele sekushone abantu abayishumi.”
"Ngabe kwashona abantu abangaki ukube amaphoyisa awabaphucanga abavukuzi izikhali? Akekho umuntu onempendulo yalokho,” esho ekhuluma naleli phephandaba laseBrithani.
UZuma uqhube wathi okwenzeka eMarikana kwavula abantu amehlo, ngezimo abasebenzi abasebenza ngaphansi kwazo ezimayini.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Amabhomu abulale 20 eSyria
2012-11-28 14:03
Beirut - Ukuqhuma kwamabhomu okwenzeke kakhulu ezindaweni ezihlala abenkolo yobuKhrestu enhlokodolobha yaseSyria, iDamascus, kubulale okungenani abantu abangu-20, kusho izishoshovu.
Isiteshi sethelevishini esingaphansi koMbuso sithe amabhomu amane, okubalwa nezimoto ezimbili ebezihlohlwe ngeziqhumane, aqhunyiswe eJaramana, njengoba kukholakala ukuthi izakhamuzi zakhona zeseka uMengameli Bashar al-Assad.
ISyrian Observatory for Human Rights, nezinze eBrithani ithe kushone okungenani abantu abangu-20, iningi labo izakhamuzi.
Kula masonto ambalwa amavukelambuso asekukhuphulile ukuhlasela kwawo eDamascus.
Izindiza ezihlasela emoyeni zikahulumeni zihlasele eDarya, kusho i-Observatory.
Imibiko eminingi ngeSyria ayiqinisekiswa ngenxa yokuthi uhulumeni wavala abezindaba bakwamanye amazwe kuleliya lizwe kusukela kwavukelwa uMbuso ngoMashi wonyaka ofile.
- Landela
IzindabaNews24 kuTwitter
- Sapa-DPA


text:
Kuzomcebisa ukukhulelwa uKim
2013-01-04 07:38
Los Angeles - Kubukeka kuzomsebenzela ngendlela ukukhukhulelwa kwakhe uphuma langa sikothe onguKim Kardashian, njengoba kuzomngenisela imali ebalelwa ku-$16 million.
Intokazi lena ikhulelwe umntwana wayo wokuqala nesoka layo uKanye West.
UKim uphezu kwezingoxo nezikhulu zesiteshi sikamabonakude othize, esihlela ukuqopha ukusuka nokuhlala kokukhulelwa kwakhe.
Akupheli lapho, uzophinda abe ngubuso bezigcobo eziningi ezisetshenziswa ngomama abakhulelwe.
Umthombo othembekile utshele abezindaba zeThe Sun wathi: "UKim bazomqopha ngazo zonke izikhathi uma eya kodokotela, bazomkhokhela isamba esingu-$16m. Baningi abafuna ukusebenzisana naye njengoba ezithwele."
Izithandani lezi kuthiwa zanquma ukuba nomtwana ngemuva kokuchitha isikhathi nendodakazi kaBeyonce noJay-Z uBlue Ivy, onezinyanga ezingu-11 ubudala.
"Yize noma uBeyonce noKim bengazwani kahle, uBeyonce waba ngowokuqala ukuhalalisela uKim, ekukhulelweni kwakhe," kusho umthombo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Channel24


text:
UZuma uhalalisele abaholi baseSudan
2012-09-28 14:00
Johannesburg - UMengameli uJacob Zuma usehalalisele ubuholi baseSudan neSouth Sudan ngesivumelwano obube naso ngomngcele ophakathi kwala mazwe womabili, kusho uMnyango wezangaPhandle kuleli ngoLwesihlanu.
"Ngithanda ukuthatha leli thuba ngibonge omengameli bawo womabili amazwe ngokuphumelela kwabo ekufinyeleleni esivumelwaneni," kusho isitatimende sikaZuma.
"Siyethemba ukuthi iSudan neSouth Sudan, ngemuva kwezivumelwano ezibe khona, bazokwazi ukubambisana kuyiwe phambili kusizakele abantu baseSudan naseSouth Sudan."
UMengameli waseSudan u-Omar Al-Bashir noMengameli weSouth Sudan uSalva
Kiir Mayardit, bavumelane ngezokuphepha, ezithinta ukusebenza kwemingcele kanjalo nezokuthuthwa kukawoyela, kuchaza okhulumela uMnyango wezangaPhandle uClayson Monyela.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Kuboshwe umshayeli kandunankulu waseKZN
2012-08-01 08:29
Durban - Kuboshwe umshayeli kaNdunankulu waKwaZulu-Natal uZweli Mkhize ngezinsolo zokubanjwa ehamba ngesivinini eseqile eshayela edle amanzi amponjwana kuN2 ngaseMthunzini, kubika iThe Witness ngoLwesithathu.
Ngokwemithombo yaleli phephandaba izinga lotshwala egazini likalwe laba ngu-0.84 nokuyisilinganiso eseqe ngokuphindiwe ku-0.05 ovumelekile.
Ubanjwe ehamba ngo-183km/h emgwaqeni okuvumeleke u-120km/h kuwona ngoLwesibili ebusuku.
OweRoad Traffic Inspectorate Zinhle Mngomezulu ukuqinisekisile ukuthi lo wesilisa oboshiwe ungumshayeli kaMkhize.
Okhulumela uMkhize uNdabezinhle Sibiya uthe undunankulu ubengekho emotweni ngaleso sikhathi.
Akucaci noma le ndoda ibishayela imoto yayo noma eyoMbuso na.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Bathi uyashada u-Euphonik kaBonang
2012-12-05 12:02
Johannesburg - Sengathi kusekude ukuphela kokukhuluma nezimpi ezingapheli phakathi kosaziwayo abathandanayo uBonang Matheba nomsakazi we-5fm uDJ Euphonik, njengoba sekuvele ukuthi u-Euphonik uselobole enye intokazi.
Iphephabhuku iDrum libike lathi lizwe ngemithombo yalo ukuthi u-Euphonik ulobole intokazi ekuthiwa nguSwazi Tshabalala.
Kuthiwa laba bobabili baqala ukuthandana ngo-2006, imithombo ithi bazobopha elikasofasilahlane ngoMashi ngonyaka ozayo.
Akwazeki kahle ukuthi kuqhubekani ngobudlelwano buka-Euphonik noBonang, athandane naye cishe iminyaka emithathu, kusho umthombo utshela iphephabhuku.
"Kuqediwe ngezindaba zamalobolo. U-Euphonik wathandana kuqala noSwazi, engakathandani noBonang. Umuntu wakhe wakudala," kuqhuba umthombo.
Omunye umthombo uthi uBonang noSwazi babengabangani, bejwayele ukuchitha isikhathi ndawonye ngesikhathi befunda e-University of Johannesburg.
UBonang kuthiwa wasondelana kakhulu no-Euphonik ngesikhathi esejoyine uSABC1.
U-Euphonik akaphumelanga obala ngalezi zindaba.
- Thola lolu daba luphelele kuDrum
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Drum


text:
Kuzogwetshwa ikhehla ngelokudlwengula
2012-09-13 11:01
Cape Town - Indoda, 78, ilahlwe yicala lokudlwengula intombazane esencane kanti kulindeleke ukuthi igwetshwe eNkantolo yesiFunda e-Oudtshoorn, kusho umbiko ngoLwesine.
Iphephandaba iDaily Voice ibike ukuthi uJan Prins uzogwetshwa ngoLwesine ngokutholakala enecala lokudlwengula intombazane, 13, ekhaya lakhe ngoNovemba.
Le ngane yakwazi ukweqa ngesikhathi le ndoda isaphumile.
UPrins kuthiwa waliphika icala wathi iyona intombazane le eyamhlasela.
IMantshi uDaniel Boks usichithile isiphakamiso sikaPrins, wathi usebushintshe kaningi ubufakazi bakhe.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Injabulo iFifty50 iqokelwa kowase-AfrikaComment on this story
MINENHLE NTOMBELA
LIZOBHEKISA amabombo eLondon iqembu lomculo wokholo elizinze eThekwini iFifty50, njengoba liqokwe ohlwini lwama-Africa Gospel Music Awards (Agma) nonyaka.
Leli qembu amalungu alo okungoSihle Mazibuko, Malusi Shezi, Philani Ndlovu, Siya Xulu lisungulwe esontweni iDurban Christian Centre (DCC) ngo-2009.
UPhilani ongomunye wabasunguli baleli qembu elicula umculo wokholo oxutshwe ne-kwaito ne-hip hop uthi bebengalindele ukuzwa ukuthi baqokelwe ama-AGMA.
“Siqokelwe emkhakheni we-Afro Gospel Group Of The Year. Siqhathwe nabanye abaculi namaqembu asezingeni eliphezulu e-Afrika. Siyaziqhenya ngokufinyelela kuleli zinga yize sisebasha emkhakheni wezomculo. Kusho lukhulu kithi ukuthi umsebenzi wethu usufinyelele kwi-Afrika yonke,” kusho uPhilani.
I-Fifty50 yaqokelwa kumaSouth African Music Awards (Sama) nyakenye kodwa bakhala ngaphansi. Kodwa-ke bathola indondo yeBest Rap Gospel Album kumaCrown Gospel Awards.
Kule albhamu yabo yokuqala iKazi Kuyoba Njani bathi baqhuba umyalezo wabo wokuheha intsha enkozweni njengoba becula ngesigqi se-hip hop basebenzisa umculo othandwa yintsha ukuyidonsela esontweni.
Ngaphambi kokuthi bahambele lo mcimbi bahlele indumezulu yekhonsathi yomculo wokholo eDCC.
Kanti bacela abalandeli babo babavotela ngokungena kwi-website ethi africagospelawards.com.
Ama-Agma azokuba eLondon ngoJulayi 7 kanti kweminye imikhakha kuqokwe abaculi namaqembu aseNingizimu Afrika.
Sibala uSfiso Ncwane, Joyous Celebration, Swazi Dlamini, Ntokozo Mbambo, Solly Mahlangu, Hlengiwe Mhlaba nabanye abaningi.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Isexwayiso ngomhlaba ‘odayiswayo’Comment on this story
BONISWA MOHALE
noNONHLANHLA MKHABELA
IKHANSELA laseCato Crest selidonse ngendlebe abahlali bakuleya ngokuthi awukho umhlaba odayisayo njengoba sekukhona okuthiwa bathenge indawo edayisayo.
Lesi sixwayiso silandela ukuthi abantu abayisithupha bedilizelwe izindlu zabo abazakhe endaweni abathi bayithenge ngo-R1 000 kowesifazane ozibiza ngomholi we-DA.
Laba abathenge lo mhlaba abacele ukuthi bangadalulwa ngoba besabela ukuthi kuzothiwa le ndaba iphume ngegama labo, basale dengwane izolo ngesikhathi abasebenzi bakaMasipala weTheku bebadilizela imijondolo.
Omunye wabo uthe yena ubekade eqashile njengoba esehlala kule mijondolo ediliziwe.
“Ngathenga indawo komunye usisi emuva kokuthi umasitende wami engixoshile. Angazi ukuthi ngizoshonaphi ngoba bengiqube komakhelwane ngaphambi kokuthenga le ndawo,” kusho lo muntu.
UMnuz Thembinkosi Qumbelo wenhlangano ebizwa ngeCato Crest Residents Association uthe balusukumele phezulu lolu daba lwabantu abakhe endaweni engekho emthethweni ngoba kabasafuni kwande imijondolo kuleya ndawo.
“Luyasikhathaza udaba lwabantu abakhe ngokungemthetho ngoba kuphazamisa intuthuko ohlelelwe lendawo yethu. Asisafuni ukuthi abantu bashiswe wumlilo nogesi wezinyokanyoka emjondolo. Umuntu odayisa indawo uzibiza ngomholi we-DA kule ndawo,” kusho uQumbelo.
Ikhansela le ndawo uMnuz Mzi Ngiba uthe akazi ukuthi uzobenzenjani laba bantu abadilizelwe imijondolo ngoba akaze ezwe kuthiwa uMasipala weTheku udayisa umhlaba.
Ube esebanxusa ukuba babuyele lapho besuka khona ngoba akukho semthethweni ukuthenga umhlaba kuleya ndawo.
UNksz Zinhle Dlamini onguSihlalo wekomiti le-DA eCato Crest uthe akekho umuntu okhokhisiwe ukwakha kuleya ndawo.
Uthe kwavumelana ikhansela nekomiti lakuleya ndawo ukuthi abantu abasuswa endaweni okwakhiwa kuyona izindlu zomxhaso mabayiswe kule ndawo esekuthiwa bayithengile.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kushone umfundi engozini yemoto
2012-02-22 13:03
Mthatha – Kushone umfundi, kwalimala abanye abangu-11 ezingozini ezimbili ezenzeke ngaseMthatha e-Eastern Cape ngoLwesithathu, kusho i-Arrive Alive.
Umfundi oshonile ushayiswe yimoto emgwaqeni uR61 ngaseMthatha, kusho okhulumela i-Arrive Alive, uTshepo Machaea.
Engozini yesibili eyenzeke emgwaqeni uN2 phakathi kwaseMthatha nakuQumbu, kugingqike iveni ebiphethe izingane zesikole.
Kulimele abafundi abangu-11, kanye nabanye abadala ababili.
UMachaea uthi abalimele bayiswe esibhedlela saseMthatha.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
Ubulewe bebanga ugwayi eMqanduli
2012-12-10 16:53
Johannesburg - Indoda eneminyaka engu-54 ubudala, iboshiwe mayelana necala lokugwaza ibulale enye, bebenga usikilidi, endaweni yaseFutye, eMqanduli.
Umbiko ukhishwe ngamaphoyisa ase-Eastern Cape, ngoMsombuluko.
"Kukholakala ukuthi umufi ucele ukuthi umsolwa ambhemise, umsolwa unqabile, umufi wazama ukumphuca ugwayi wakhe,” kusho okhulumela amaphoyisa uMajor Zamukulungisa Jozana, othe lesi sehlakalo senzeke ngoMgqibelo.
Amadoda womabili abehambele umcimbi obusendaweni.
Umufi oneminyaka engu-30 ubudala, ushonele endaweni yesehlakalo.
Umsolwa kulindeleke avele ngaphambi kweNkantolo yeMantshi yaseMqanduli, ngoLwesibili, ubhekene necala lokubulala.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).